Ftehim ta’ kummerċ ħieles bejn l-Unjoni Ewropea u l-Istati Membri tagħha, min-naħa waħda, u r-Repubblika tal-Korea, min-naħa l-oħra



Official Journal L 127 , 14/05/2011 P. 006 - 1343



Ftehim ta’ kummerċ ħieles bejn l-Unjoni Ewropea u l-Istati Membri tagħha, min-naħa waħda, u r-Repubblika tal-Korea, min-naħa l-oħra IR-RENJU TAL-BELĠJU, IR-REPUBBLIKA TAL-BULGARIJA, IR-REPUBBLIKA ĊEKA, IR-RENJU TAD-DANIMARKA, IR-REPUBBLIKA FEDERALI TAL-ĠERMANJA, IR-REPUBBLIKA TAL-ESTONJA, L-IRLANDA, IR-REPUBBLIKA ELLENIKA, IR-RENJU TA’ SPANJA, IR-REPUBBLIKA FRANĊIŻA, IR-REPUBBLIKA TALJANA, IR-REPUBBLIKA TA’ ĊIPRU, IR-REPUBBLIKA TAL-LATVJA, IR-REPUBBLIKA TAL-LITWANJA, IL-GRAN DUKAT TAL-LUSSEMBURGU, IR-REPUBBLIKA TAL-UNGERIJA, MALTA, IR-RENJU TAL-OLANDA, IR-REPUBBLIKA TAL-AWSTRIJA, IR-REPUBBLIKA TAL-POLONJA, IR-REPUBBLIKA PORTUGIŻA, IR-RUMANIJA, IR-REPUBBLIKA TAS-SLOVENJA, IR-REPUBBLIKA SLOVAKKA, IR-REPUBBLIKA TAL-FINLANDJA, IR-RENJU TAL-ISVEZJA, IR-RENJU UNIT TAL-GRAN BRITTANJA U L-IRLANDA TA’ FUQ, Partijiet Kontraenti għat-Trattat dwar Unjoni Ewropea u t-Trattat dwar il-Funzjonament tal-Unjoni Ewropea minn hawn ’il quddiem "l-Istati Membri tal-Unjoni Ewropea", u L-UNJONI EWROPEA, min-naħa waħda, u IR-REPUBBLIKA TAL-KOREA, minn hawn ’il quddiem "il-Korea", min-naħa l-oħra, WAQT LI JIRRIKONOXXU s-sħubija antika u b’saħħitha ta’ bejniethom ibbażata fuq il-prinċipji u l-valuri komuni riflessi fil-Ftehim Qafas; XEWQANA li jsaħħu aktar ir-relazzjoni ekonomika mill-qrib ta’ bejniethom bħala parti minn, u b’mod koerenti mar-relazzjonijiet ġenerali tagħhom, u konvinti li dan il-Ftehim se joħloq klima ġdida għall-iżvilupp tal-kummerċ u l-investiment bejn il-Partijiet; KONVINTI li dan il-Ftehim se joħloq suq akbar u sikur għall-prodotti u s-servizzi u ambjent stabbli u prevedibbli għall-investiment, u b’hekk iżid il-kompetittività tal-kumpaniji tagħhom fis-swieq globali; WAQT LI JAFFERMAW MILL-ĠDID l-impenn tagħhom lejn il-Karta tan-Nazzjonijiet Uniti ffirmata f’San Francisco fis- 26 ta’ Ġunju 1945 u d-Dikjarazzjoni Universali tad-Drittijiet tal-Bniedem adottata mill-Assemblea Ġenerali tan-Nazzjonijiet Uniti fl- 10 ta’ Diċembru 1948; WAQT LI JAFFERMAW MILL-ĠDID l-impenn tagħhom favur żvilupp sostenibbli u konvinti mill-kontribut tal-kummerċ internazzjonali għall-iżvilupp sostenibbli fid-dimensjonijiet ekonomiċi, soċjali u ambjentali tiegħu, li jinkludu l-iżvilupp ekonomiku, it-tnaqqis tal-faqar, impjieg sħiħ u xogħol diċenti għal kulħadd kif ukoll il-ħarsien u l-preżervazzjoni tal-ambjent u r-riżorsi naturali; WAQT LI JIRRIKONOXXU d-dritt tal-Partijiet li jieħdu l-miżuri meħtieġa sabiex jilħqu l-miri leġittimi tal-politika pubblika abbażi tal-livell ta’ protezzjoni li huma jqisu bħala xierqa, bil-kundizzjoni li tali miżuri ma jikkostitwux mezz ta’ diskriminazzjoni mhux ġustifikata jew restrizzjoni moħbija fuq il-kummerċ internazzjonali, kif rifless f’dan il-Ftehim; DEĊIŻI li jippromwovu t-trasparenza fir-rigward tal-partijiet kollha interessati, inklużi s-settur privat u l-organizzazzjonijiet tas-soċjetà ċivili; XEWQANA li jgħollu l-istandards tal-għajxien, jippromwovu t-tkabbir u l-istabilità ekonomika, joħolqu opportunitajiet ġodda ta’ impjieg u jtejbu l-benesseri ġenerali billi jilliberalizzaw u jespandu l-kummerċ u l-investiment reċiproku; WAQT LI JFITTXU illi jistabbilixxu regoli ċari u vantaġġużi għaż-żewġ naħat li jirregolaw il-kummerċ u l-investiment tagħhom u jeliminaw l-ostakoli għall-kummerċ u l-investiment reċiproku; DEĊIŻI li jikkontribwixxu għall-iżvilupp u l-espansjoni armonjuża tal-kummerċ dinji billi jneħħu l-ostakoli għall-kummerċ permezz ta’ dan il-Ftehim u jevitaw illi joħolqu ostakoli ġodda għall-kummerċ u l-investiment bejn it-territorji tagħhom li jistgħu jnaqqsu l-benefiċċji ta’ dan il-Ftehim; XEWQANA li jsaħħu l-iżvilupp u l-infurzar tal-liġijiet u l-politiki dwar ix-xogħol u l-ambjent, li jippromwovu d-drittijiet bażiċi tal-ħaddiema u l-iżvilupp sostenibbli u li jimplimentaw dan il-Ftehim b’mod konsistenti ma’ dawn il-miri; u WAQT LI JIBNU fuq id-drittijiet u l-obbligi rispettivi tagħhom taħt il-Ftehim ta’ Marrakexx li Jistabbilixxi l-Organizzazzjoni Dinjija tal-Kummerċ, li sar fil- 15 ta’ April 1994 (minn hawn ’il quddiem il-"Ftehim dwar id-WTO" u ftehimiet u arranġamenti multilaterali, reġjonali u bilaterali oħra li tagħhom huma parti; QABLU KIF ĠEJ: L-EWWEL KAPITOLU GĦANIJIET U DEFINIZZJONIJIET ĠENERALI Artikolu 1.1 Għanijiet 1. Il-Partijiet b’dan jistabbilixxu żona ta’ kummerċ ħieles dwar prodotti, servizzi, l-istabbiliment u regoli assoċjati skont dan il-Ftehim. 2. L-għanijiet ta’ dan il-Ftehim huma: (a) li jilliberalizza u jiffaċilita l-kummerċ fi prodotti bejn il-Partijiet, b’mod konformi mal-Artikolu XXIV tal-Ftehim Ġenerali dwar it-Tariffi u l-Kummerċ 1994 (minn hawn ’il quddiem "GATT 1994"); (b) li jilliberalizza l-kummerċ fis-servizzi u l-investiment bejn il-Partijiet, b’mod konformi mal-Artikolu V tal-Ftehim Ġenerali dwar il-Kummerċ fis-Servizzi (minn hawn ’il quddiem "GATS"); (c) li jippromwovi l-kompetizzjoni fl-ekonomiji tagħhom, b’mod partikolari fir-rigward tar-relazzjonijiet ekonomiċi bejn il-Partijiet; (d) li jilliberalizza aktar, fuq bażi reċiproka, is-swieq tal-akkwisti governattivi tal-Partijiet; (e) li jipproteġi b’mod adegwat u effettiv id-drittijiet tal-proprjetà intellettwali; (f) li jikkontribwixxi, billi jneħħi l-ostakoli għall-kummerċ u billi jiżviluppa ambjent li jwassal għal żieda fil-flussi ta’ investiment, għall-iżvilupp u l-espansjoni armonjuża tal-kummerċ dinji; (g) li jkun impenjat, fl-għarfien li l-iżvilupp sostenibbli huwa għan komprensiv, lejn l-iżvilupp tal-kummerċ internazzjonali b’mod li jikkontribwixxi għall-għan tal-iżvilupp sostenibbli u jaħdem sabiex jassigura li dan l-għan ikun integrat u rifless f’kull livell tar-relazzjoni kummerċjali tal-Partijiet; u (h) li jippromwovi l-investiment barrani dirett mingħajr ma jbaxxi jew inaqqas l-istandards ambjentali, tax-xogħol, tas-SAħħa u s-sigurtà fuq il-post tax-xogħol, fl-applikazzjoni u l-infurzar tal-liġijiet ambjentali u dwar ix-xogħol, tal-Partijiet. Artikolu 1.2 Definizzjonijiet Ġenerali F’dan il-Ftehim, ir-referenzi għal: il-Partijiet ifissru, min-naħa waħda, l-Unjoni Ewropea jew l-Istati Membri tagħha jew l-Unjoni Ewropea u l-Istati Membri tagħha fl-oqsma ta’ kompetenza rispettivi tagħhom kif derivati mit-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea (minn hawn ’il quddiem il-"Parti tal-UE), u min-naħa l-oħra, il-Korea; il-Ftehim Qafas ifisser il-Ftehim Qafas dwar Kummerċ u Kooperazzjoni bejn il-Komunità Ewropea u l-Istati Membri tagħha, min-naħa waħda, u r-Repubblika tal-Korea, min-naħa l-oħra, iffirmat il-Lussemburgu fit- 28 ta’ Ottubru 1996 jew kwalunkwe ftehim li jaġġornah, jemendah jew jissostitwih; u il-Ftehim Doganali jfisser il-Ftehim bejn il-Komunità Ewropea u r-Repubblika tal-Korea dwar il-Kooperazzjoni u l-Assistenza Amministrattiva Reċiproka fi Kwistjonijiet Doganali, iffirmat fi Brussell fl- 10 ta’ April 1997. KAPITOLU TNEJN IT-TRATTAMENT NAZZJONALI U L-AĊĊESS TAS-SUQ GĦALL-PRODOTTI TAQSIMA A Dispożizzjonijiet ġenerali Artikolu 2.1 L-Għan Il-Partijiet għandhom, b’mod progressiv u reċiproku, jilliberalizzaw il-kummerċ fi prodotti fuq perjodu tranżitorju li jibda mid-dħul fis-seħħ ta’ dan il-Ftehim, skont dan il-Ftehim u f’konformità mal-Artikolu XXIV tal-GATT 1994. Artikolu 2.2 L-Ambitu u l-Kopertura Dan il-Kapitolu għandu japplika għall-kummerċ fi prodotti [1] bejn il-Partijiet. Artikolu 2.3 Id-Dazju Doganali Għall-finijiet ta’ dan il-Kapitolu, dazju doganali jinkludi kwalunkwe dazju jew ħlas ta’ kwalunkwe tip impost fuq, jew marbut, mal-importazzjoni ta’ prodott, fosthom kwalunkwe forma ta’ soprataxxa jew ħlas addizzjonali imposti fuq, jew marbuta, ma’ tali importazzjoni [2] Dazju doganali ma jinkludi l-ebda: (a) ħlas ekwivalenti għal taxxa interna imposta b’mod konsistenti mal-Artikolu 2.8 fir-rigward tal-prodott domestiku simili jew fir-rigward ta’ artikolu li minnu l-prodott impurtat ġie mmanifatturat jew prodott b’mod sħiħ jew parzjali; (b) dazju impost skont il-liġi ta’ Parti b’mod konsistenti mal-Kapitolu Tlieta (Rimedji Kummerċjali); (c) tariffa jew ħlas ieħor imposti skont il-liġi ta’ Parti b’mod konsistenti mal-Artikolu 2.10; jew (d) dazju impost skont il-liġi ta’ Parti b’mod konsistenti mal-Artikolu 5 tal-Ftehim dwar l-Agrikoltura, li jinsab fl-Anness 1A għall-Ftehim tad-WTO (minn hawn ’il quddiem il-"Ftehim dwar l-Agrikoltura"). Artikolu 2.4 Il-Klassifikazzjoni tal-Prodotti Il-klassifikazzjoni tal-prodotti fil-kummerċ bejn il-Partijiet għandha tkun dik stipulata fin-nomenklatura tat-tariffi rispettiva ta’ kull Parti, interpretata f’konformità mas-Sistema Armonizzata tal-Konvenzjoni Internazzjonali dwar is-Sistema Armonizzata ta’ Deskrizzjoni u Kodifikazzjoni tal-Merkanzija, magħmula fi Brussell fl- 14 ta’ Ġunju 1983 (minn hawn ’il quddiem l-"HS"). TAQSIMA B It-tneħħija tad-dazji doganali Artikolu 2.5 It-Tneħħija tad-Dazji Doganali 1. Ħlief kif ipprovdut mod ieħor f’dan il-Ftehim, kull Parti għandha tneħħi d-dazji doganali fuq il-prodotti li joriġinaw mill-Parti l-oħra skont l-Iskeda inkluża fl-Anness 2-A. 2. Għal kull prodott, ir-rata bażi tad-dazji doganali, li għaliha għandu jiġi applikat it-tnaqqis suċċessiv skont il-paragrafu 1, għandha tkun dik speċifikata fl-Iskedi inklużi fl-Anness 2-A. 3. Jekk f’xi mument, Parti tnaqqas ir-rata tad-dazju doganali tal-pajjiż l-aktar favorit (minn issa "MFN") li hija tapplika wara d-dħul fis-seħħ ta’ dan il-Ftehim, dik ir-rata tad-dazju għandha tapplika għall-kummerċ kopert minn dan il-Ftehim jekk u sakemm dan ikun iżjed baxx mid-dazju doganali kkalkulat skont l-Iskeda inkluża fl-Anness 2-A. 4. Tliet snin wara d-dħul fis-seħħ ta’ dan il-Ftehim, fuq talba ta’ xi waħda mill-Partijiet, il-Partijiet għandhom jikkonsultaw sabiex jikkunsidraw l-aċċellerazzjoni u t-twessigħ tal-ambitu tat-tneħħija tad-dazji doganali fuq l-importazzjonijiet bejniethom. Deċiżjoni mill-Partijiet fil-Kumitat għall-Kummerċ, wara tali konsultazzjonijiet, dwar l-aċċellerazzjoni jew it-twessigħ tal-ambitu tat-tneħħija ta’ dazju doganali fuq prodott għandha tissostitwixxi kwalunkwe rata tad-dazju jew kategorija tal-fażi determinata skont l-Iskedi tagħhom inklużi fl-Anness 2-A għal dak il-prodott. Artikolu 2.6 Waqfien Ħlief kif ipprovdut mod ieħor f’dan il-Ftehim, inkluż kif stipulat b’mod espliċitu fl-Iskeda ta’ kull Parti inkluża fl-Anness 2-A, l-ebda Parti ma tista’ żżid xi dazju doganali eżistenti, jew jadotta xi dazju doganali ġdid, fuq prodott li joriġina mill-Parti l-oħra. Dan m’għandux jeskludi li xi waħda mill-Partijiet tista’ tgħolli dazju doganali għal-livell stabbilit fl-Iskeda tagħha inkluża fl-Anness 2-A wara tnaqqis unilaterali. Artikolu 2.7 L-Amministrazzjoni u l-Implimentazzjoni tal-Kwoti tar-Rata Tariffarja 1. Kull Parti għandha tamministra u timplimenta l-kwoti tar-rata tariffarja (minn hawn ’il quddiem "TRQs") speċifikati fl-Anness 2-A-1 tal-Iskeda tagħha inkluża fl-Anness 2-A skont l-Artikolu XIII tal-GATT 1994, inklużi n-noti interpretattivi tiegħu u l-Ftehim dwar il-Proċeduri għal-Liċenzjar tal-Importazzjonijiet, li jinsab fl-Anness 1A għall-Ftehim tad-WTO. 2. Kull Parti għandha tassigura li: (a) il-proċeduri tagħha għall-amministrazzjoni tat-TRQs tagħha jkunu trasparenti, magħmula disponibbli għall-pubbliku, f’waqthom, mhux diskriminatorji, jirrispondu għall-kundizzjonijiet tas-suq, ta’ piż minimu għall-kummerċ, u jirriflettu l-preferenzi tal-utent finali; (b) kwalunkwe persuna li tissodisfa r-rekwiżiti legali u amministrattivi tal-Parti importatriċi għandha tkun eliġibbli biex tapplika u tkun ikkunsidrata għal allokazzjoni ta’ TRQ mill-Parti. Sakemm il-Partijiet ma jiftehmux mod ieħor b’deċiżjoni tal-Kumitat dwar il-Kummerċ fi Prodotti, kwalunkwe proċessur, bejjiegħ bl-imnut, ristorant, lukanda, distributur jew istituzzjoni ta’ servizz tal-ikel, jew kwalunkwe persuna oħra hija eliġibbli biex tapplika għal, u tkun ikkunsidrata sabiex tirċievi, allokazzjoni ta’ TRQ. Kwalunkwe tariffi imposti għal servizzi relatati ma’ applikazzjoni għal allokazzjoni ta’ TRQ għandhom ikunu limitati għall-prezz attwali tas-servizzi mogħtija; (c) ħlief kif speċifikat fl-Appendiċi 2-A-1 tal-Iskeda inkluża fl-Anness 2-A, hija ma talloka l-ebda porzjon ta’ TRQ lil grupp produttur, ma tikkundizzjonax l-aċċess għal allokazzjoni ta’ TRQ fuq ix-xiri ta’ produzzjoni domestika, jew ma tillimitax l-aċċess għal allokazzjoni ta’ TRQ għall-proċessuri; u (d) hija talloka t-TRQs fi kwantitajiet ta’ konsenja kummerċjalment vijabbli u, safejn huwa l-aktar possibbli, fl-ammonti li jitolbu l-importaturi. Ħlief kif stipulat mod ieħor fid-dispożizzjonijiet għal kull TRQ u l-linja ta’ tariffi applikabbli fl-Appendiċi 2-A-1 tal-Iskeda ta’ Parti inkluża fl-Anness 2-A, kull allokazzjoni ta’ TRQ għandha tkun valida għal kwalunkwe oġġett jew taħlita ta’ oġġetti li jkunu suġġetti għal TRQ partikolari, irrispettivament mill-ispeċifikazzjoni jew grad tal-oġġett jew tat-taħlita, u m’għandhiex tkun kundizzjonata fuq l-użu finali maħsub jew id-daqs tal-pakkett tal-oġġett jew tat-taħlita ta’ oġġetti. 3. Kull Parti għandha tidentifika l-entitajiet responsabbli sabiex jamministraw it-TRQs tagħha. 4. Kull Parti għandha tagħmel kull sforz sabiex tamministra t-TRQs tagħha b’mod li jippermetti lill-importaturi li jutilizzaw b’mod sħiħ il-kwantitajiet tat-TRQs. 5. L-ebda Parti ma tista’ tikkundizzjona l-applikazzjoni għal, jew l-użu ta’, l-allokazzjonijiet ta’ TRQs fuq l-esportazzjoni mill-ġdid ta’ prodott. 6. Fuq talba bil-miktub ta’ xi waħda mill-Partijiet, il-Partijiet għandhom jikkonsultaw rigward l-amministrazzjoni tat-TRQs min-naħa ta’ Parti. 7. Ħlief kif ipprovdut mod ieħor fl-Appendiċi 2-A-1 tal-Iskeda tagħha inkluża fl-Anness 2-A, kull Parti għandha tagħmel il-kwantità sħiħa tat-TRQ stabbilita f’dak l-Appendiċi disponibbli għall-applikanti, bil-bidu jkun mid-data tad-dħul fis-seħħ ta’ dan il-Ftehim matul l-ewwel sena, u fl-anniversarju tad-dħul fis-seħħ ta’ dan il-Ftehim ta’ kull sena wara. Matul il-kors ta’ kull sena, l-awtorità amministrattiva tal-Parti importatriċi għandha tippubblika, mingħajr dewmien fuq is-sit magħżul tagħha disponibbli pubblikament fuq l-Internet, ir-rati tal-użu u l-kwantitajiet li jifdal disponibbli għal kull TRQ. TAQSIMA C Miżuri mhux tariffarji Artikolu 2.8 It-Trattament Nazzjonali Kull Parti għandha tagħti trattament nazzjonali lill-prodotti tal-Parti l-oħra skont l-Artikolu III tal-GATT 1994, inklużi n-noti interpretattivi tiegħu. Għal dan il-għan, l-Artikolu III tal-GATT 1994 u n-noti interpretattivi tiegħu huma inkorporati fi u magħmula parti minn dan il-Ftehim, mutatis mutandis. Artikolu 2.9 Restrizzjonijiet fuq l-Importazzjoni u l-Esportazzjoni L-ebda Parti ma tista’ tadotta jew iżżomm xi projbizzjoni jew restrizzjoni ħlief dazji, taxxi jew ħlasijiet oħra fuq l-importazzjoni ta’ xi prodott tal-Parti l-oħra jew fuq l-esportazzjoni jew il-bejgħ għall-esportazzjoni ta’ kwalunkwe prodott destinat għat-territorju tal-Parti l-oħra, b’mod konformi mal-Artikolu XI tal-GATT 1994 u n-noti interpretattivi tiegħu. Għal dan il-għan, l-Artikolu XI tal-GATT 1994 u n-noti interpretattivi tiegħu huma inkorporati fi u magħmula parti minn dan il-Ftehim, mutatis mutandis. Artikolu 2.10 Tariffi u Ħlasijiet Oħra fuq l-Importazzjonijiet Kull Parti għandha tassigura li t-tariffi u l-ħlasijiet kollha ta’ kwalunkwe tip (ħlief id-dazji doganali u l-oġġetti li huma esklużi mid-definizzjoni ta’ dazju doganali skont l-Artikolu 2.3(a), (b) u (d)) imposti fuq, jew marbuta ma’, l-importazzjoni jkunu limitati għall-prezz approssimattiv tas-servizzi mogħtija, ma jiġux ikkalkulati fuq bażi ad valorem, u ma jirrappreżentawx protezzjoni indiretta għall-prodotti domestiċi jew tassazzjoni tal-importazzjonijiet għal skopijiet fiskali. Artikolu 2.11 Dazji, Taxxi jew Tariffi u Ħlasijiet Oħra fuq l-Esportazzjonijiet L-ebda Parti ma tista’ żżomm jew iddaħħal dazji, taxxi jew tariffi u ħlasijiet oħra imposti fuq, jew marbuta mal-esportazzjonijiet ta’ prodotti lill-Parti l-oħra, jew taxxi, tariffi jew ħlasijiet interni fuq prodotti esportati lill-Parti l-oħra li jkunu iżjed minn dawk imposti fuq prodotti simili destinati għall-bejgħ intern. Artikolu 2.12 L-evalwazzjoni Doganali Il-Ftehim dwar l-Implimentazzjoni tal-Artikolu VII tal-GATT 1994 li jinsab fl-Anness 1A għall-Ftehim tad-WTO (minn hawn ’il quddiem il-"Ftehim dwar l-Evalwazzjoni Doganali"), huwa inkorporat fi u magħmul parti minn dan il-Ftehim, mutatis mutandis. Ir-riżervi u l-opzjonijiet ipprovduti fl-Artikolu 20 u l-paragrafi 2 sa 4 tal-Anness III tal-Ftehim dwar l-Evalwazzjoni Doganali ma għandhomx japplikaw. Artikolu 2.13 L-Impriżi Kummerċjali Statali 1. Il-Partijiet jaffermaw id-drittijiet u l-obbligi eżistenti tagħhom skont l-Artikolu XVII tal-GATT 1994, in-noti interpretattivi tiegħu u l-Ftehim dwar l-Interpretazzjoni tal-Artikolu XVII tal-GATT 1994, li jinsab fl-Anness 1A għall-Ftehim tad-WTO li huma inkorporati fi u magħmula parti minn dan il-Ftehim, mutatis mutandis. 2. Meta Parti titlob informazzjoni mingħand il-Parti l-oħra dwar każijiet individwali ta’ impriżi kummerċjali statali, il-mod ta’ ħidma tagħhom u l-effett tal-operazzjonijiet tagħhom fuq il-kummerċ bilaterali, il-Parti li ssirilha t-talba għandha tikkunsidra l-ħtieġa li tiġi assigurata l-akbar trasparenza possibbli mingħajr preġudizzju għall-Artikolu XVII.4(d) tal-GATT 1994 dwar l-informazzjoni kunfidenzjali. Artikolu 2.14 It-Tneħħija ta’ Miżuri Mhux Tariffarji Settorjali 1. Il-Partijiet għandhom jimplimentaw l-impenji tagħhom dwar il-miżuri mhux tariffarji speċifiċi għas-settur fuq il-prodotti skont l-impenji stipulati fl-Annessi 2-B sa 2-E. 2. Tliet snin wara d-dħul fis-seħħ ta’ dan il-Ftehim u fuq talba ta’ xi Parti, il-Partijiet għandhom jikkonsultaw sabiex iqisu t-twessigħ tal-ambitu tal-impenji tagħhom fuq il-miżuri mhux tariffarji speċifiċi għas-settur fuq il-prodotti. TAQSIMA D Eċċezzjonijiet speċifiċi relatati mal-prodotti Artikolu 2.15 Eċċezzjonijiet Ġenerali 1. Il-Partijiet jaffermaw li d-drittijiet u l-obbligi tagħhom skont l-Artikolu XX tal-GATT 1994 u n-noti interpretattivi tiegħu, li huma inkorporati fi u magħmula parti minn dan il-Ftehim, għandhom japplikaw għall-kummerċ fi prodotti koperti minn dan il-Ftehim, mutatis mutandis. 2. Il-Partijiet jifhmu li qabel ma jieħdu xi miżura prevista fis-sottoparagrafi (i) u (j) tal-Artikolu XX tal-GATT 1994, il-Parti li tkun beħsiebha tieħu l-miżuri għandha tipprovdi lill-Parti l-oħra l-informazzjoni kollha relevanti, bl-iskop li tinstab soluzzjoni aċċettabbli għall-Partijiet. Il-Partijiet jistgħu jiftiehmu fuq kwalunkwe mezz li jkun meħtieġ sabiex itemmu d-diffikultajiet. Jekk ma jintlaħaq l-ebda ftehim fi żmien 30 jum li tiġi pprovduta tali informazzjoni, il-Parti tista’ tapplika miżuri skont dan l-Artikolu fuq il-prodotti kkonċernati. Fejn ċirkustanzi eċċezzjonali u kritiċi li jkunu jeħtieġu azzjoni immedjata jagħmlu informazzjoni jew eżami minn qabel impossibbli, il-Parti li tkun beħsiebha tieħu l-miżuri tista’ tapplika minnufih il-miżuri kawtelatorji neċessarji sabiex tiġi indirizzata s-sitwazzjoni u għandha tgħarraf immedjatament lill-Parti l-oħra dwarhom. TAQSIMA E Dispożizzjonijiet istituzzjonali Artikolu 2.16 Il-Kumitat dwar il-Kummerċ fi Prodotti 1. Il-Kumitat dwar il-Kummerċ fil-Prodotti stabbilit skont l-Artikolu 15.2.1 (Kumitati Speċjalizzati) għandu jiltaqa’ fuq talba ta’ Parti jew tal-Kumitat għall-Kummerċ biex jikkunsidra kwalunkwe kwistjoni li tinqala’ taħt dan il-Kapitolu u għandu jinkludi rappreżentanti tal-Partijiet. 2. Il-funzjonijiet tal-Kumitat għandhom jinkludu: (a) li jippromwovi l-kummerċ fi prodotti bejn il-Partijiet, fosthom permezz ta’ konsultazzjonijiet dwar l-aċċellerazzjoni u t-twessigħ tal-ambitu tat-tneħħija tat-tariffi u t-twessigħ tal-ambitu tal-impenji dwar miżuri mhux tariffarji taħt dan il-Ftehim u kwistjonijiet oħra kif xierqa; u (b) li jindirizza miżuri tariffarji u mhux tariffarji għall-kummerċ fi prodotti bejn il-Partijiet u, jekk ikun xieraq, jirreferi dawn il-kwistjonijiet lill-Kumitat għall-Kummerċ għall-konsiderazzjoni tiegħu, safejn dawn il-kompiti ma jkunux ġew fdati lill-Gruppi ta’ Ħidma relevanti stabbiliti skont l-Artikolu 15.3.1 (Gruppi ta’ Ħidma). Artikolu 2.17 Dispożizzjonijiet Speċjali dwar il-Kooperazzjoni Amministrattiva 1. Il-Partijiet jaqblu li l-kooperazzjoni amministrattiva hija essenzjali għall-implimentazzjoni u l-kontroll tat-trattament tariffarju preferenzjali mogħti skont dan il-Kapitolu u jisħqu dwar l-impenji tagħhom sabiex jikkumbattu l-irregolaritajiet u l-frodi fid-dwana u kwistjonijiet relatati. 2. Meta Parti tkun għamlet sejba, fuq il-bażi ta’ informazzjoni oġġettiva, ta’ nuqqas li tiġi pprovduta kooperazzjoni amministrattiva u/jew irregolaritajiet jew frodi, fuq talba ta’ dik il-Parti, il-Kumitat Doganali għandu jiltaqa’ fi żmien 20 jum minn tali talba sabiex ifittex, bħala kwistjoni ta’ urġenza, li jsolvi s-sitwazzjoni. Il-konsultazzjonijiet li jsiru fil-qafas tal-Kumitat Doganali għandhom jitqiesu li jaqdu l-istess funzjoni bħal konsultazzjoni skont l-Artikolu 14.3 (Konsultazzjonijiet). KAPITOLU TLIETA RIMEDJI KUMMERĊJALI TAQSIMA A Miżuri bilaterali ta’ salvagwardja Artikolu 3.1 L-Applikazzjoni ta’ Miżura ta’ Salvagwardja Bilaterali 1. Jekk, b’riżultat tat-tnaqqis jew it-tneħħija ta’ dazju doganali skont dan il-Ftehim, prodotti li joriġinaw minn Parti li jkunu qegħdin jiġu impurtati fit-territorju tal-Parti l-oħra f’tali kwantitajiet miżjuda, f’termini assoluti jew relattivi mal-produzzjoni domestika, u b’kundizzjonijiet li jikkawżaw jew li jheddu li jikkawżaw dannu serju lil industrija domestika li tipproduċi prodotti simili jew direttament kompetituri, il-Parti importatriċi tista’ tadotta miżuri previsti fil-paragrafu 2 b’mod konformi mal-kundizzjonijiet u l-proċeduri stipulati f’din it-Taqsima. 2. Il-Parti importatriċi tista’ tieħu miżura ta’ salvagwardja bilaterali li: (a) tissospendi aktar tnaqqis fir-rata tad-dazju doganali fuq il-prodott ikkonċernat ipprovduta taħt dan il-Ftehim; jew (b) iżżid ir-rata tad-dazju doganali fuq il-prodott għal livell li ma jaqbiżx l-inqas waħda minn: (i) ir-rata tad-dazju doganali MFN fuq il-prodott li tkun fis-seħħ fiż-żmien li tittieħed il-miżura; jew (ii) ir-rata bażi tad-dazju doganali speċifikat fl-Iskedi inklużi fl-Anness 2-A (Tneħħija tad-Dazji Doganali) skont l-Artikolu 2.5.2 (Tneħħija tad-Dazji Doganali). Artikolu 3.2 Kundizzjonijiet u Limitazzjonijiet 1. Parti għandha tinnotifika lill-Parti l-oħra bil-miktub dwar il-ftuħ ta’ investigazzjoni kif deskritt fil-paragrafu 2 u tikkonsulta mal-Parti l-oħra sa fejn ikun prattiku qabel ma tapplika miżura ta’ salvagwardja bilaterali, bil-għan li tirrevedi l-informazzjoni li toħroġ mill-investigazzjoni u tiskambja opinjonijiet dwar il-miżura. 2. Parti għandha tapplika miżura ta’ salvagwardja bilaterali biss wara investigazzjoni mill-awtoritajiet kompetenti tagħha skont l-Artikoli 3 u 4.2(c) tal-Ftehim dwar is-Salvagwardji li jinsab fl-Anness 1A għall-Ftehim tad-WTO (minn hawn ’il quddiem il-"Ftehim dwar is-Salvagwardji") u għal dan il-għan, l-Artikoli 3 u 4.2(c) tal-Ftehim dwar is-Salvagwardji huma inkorporati fi u magħmula parti minn dan il-Ftehim, mutatis mutandis. 3. Fl-investigazzjoni deskritta fil-paragrafu 2, il-Parti għandha tikkonforma mar-rekwiżiti tal-Artikolu 4.2(a) tal-Ftehim dwar is-Salvagwardji u għal dan il-għan, l-Artikolu 4.2(a) tal-Ftehim dwar is-Salvagwardji huwa inkorporat fi u magħmul parti minn dan il-Ftehim, mutatis mutandis. 4. Kull Parti għandha tassigura li l-awtoritajiet kompetenti tagħha jtemmu kwalunkwe investigazzjoni bħal din fi żmien sena mill-bidu tagħha. 5. L-ebda Parti ma tista’ tapplika miżura ta’ salvagwardja bilaterali: (a) ħlief safejn, u għal dak iż-żmien, li jista’ jkun meħtieġ sabiex jiġi evitat jew rimedjat dannu serju u biex jiġi faċilitat l-aġġustament; (b) għal perjodu ta’ aktar minn sentejn, ħlief li l-perjodu jista’ jiġi estiż b’sa sentejn jekk l-awtoritajiet kompetenti tal-Parti importatriċi jistabbilixxu, f’konformità mal-proċeduri speċifikati f’dan l-Artikolu, li l-miżura tkun għadha neċessarja sabiex timpedixxi jew tirrimedja dannu serju u biex tiffaċilita l-aġġustament u li jkun hemm evidenza li l-industrija tkun qiegħda taġġusta, bil-kundizzjoni li l-perjodu totali tal-applikazzjoni ta’ miżura ta’ salvagwardja, inkluż il-perjodu tal-applikazzjoni inizjali u kwalunkwe estensjoni tiegħu, m’għandux jaqbeż l-erba’ snin; jew (c) lil hinn mill-iskadenza tal-perjodu ta’ tranżizzjoni, ħlief bil-kunsens tal-Parti l-oħra. 6. Meta Parti ttemm miżura ta’ salvagwardja bilaterali, ir-rata tad-dazju doganali għandha tkun ir-rata li, skont l-Iskeda tagħha inkluża fl-Anness 2-A (Tneħħija tad-Dazji Doganali), kienet tkun fis-seħħ li ma kienx għall-miżura. Artikolu 3.3 Miżuri Provviżorji F’ċirkustanzi kritiċi fejn id-dewmien jista’ jikkawża dannu li jkun diffiċli sabiex jissewwa, Parti tista’ tapplika miżura ta’ salvagwardja bilaterali fuq bażi provviżorja fuq konstatazzjoni preliminari li teżisti evidenza ċara li l-importazzjonijiet ta’ prodott li joriġina mill-Parti l-oħra żdiedu b’riżultat tat-tnaqqis jew it-tneħħija ta’ dazju doganali skont dan il-Ftehim, u dawn l-importazzjonijiet jikkawżaw dannu serju, jew theddida ta’ dannu serju, għall-industrija domestika. Il-perjodu ta’ kwalunkwe miżura provviżorja m’għandux jaqbeż il-200 jum, li matulhom il-Parti għandha tikkonforma mar-rekwiżiti tal-Artikoli 3.2.2 u 3.2.3. Il-Parti għandha tħallas lura kwalunkwe żieda fit-tariffi jekk l-investigazzjoni deskritta fl-Artikolu 3.2.2 ma tirriżultax f’sejba li r-rekwiżiti tal-Artikolu 3.1 ġew sodisfatti. Il-perjodu ta’ kwalunkwe miżura provviżorja għandu jingħadd bħala parti mill-perjodu preskritt mill-Artikolu 3.2.5(b). Artikolu 3.4 Kumpens 1. Parti li tapplika miżura ta’ salvagwardja bilaterali għandha tikkonsulta mal-Parti l-oħra sabiex jiftiehmu reċiprokament dwar kumpens xieraq għal-liberalizzazzjoni tal-kummerċ fil-forma ta’ konċessjonijiet li jkollhom effetti kummerċjali sostanzjalment ekwivalenti jew ekwivalenti għall-valur tad-dazji addizzjonali li jkunu mistennijin li jirriżultaw mill-miżura ta’ salvagwardja. Il-Parti għandha tipprovdi opportunità għal tali konsultazzjonijiet sa mhux aktar tard minn 30 jum wara l-applikazzjoni tal-miżura ta’ salvagwardja bilaterali. 2. Jekk il-konsultazzjonijiet skont il-paragrafu 1 ma jwasslux għal ftehim dwar kumpens għal-liberalizzazzjoni tal-kummerċ fi żmien 30 jum wara li jibdew il-konsultazzjonijiet, il-Parti li l-prodotti tagħha jkunu suġġetti għall-miżura ta’ salvagwardja tista’ tissospendi l-applikazzjoni ta’ konċessjonijiet sostanzjalment ekwivalenti lill-Parti li tkun qiegħda tapplika l-miżura ta’ salvagwardja. 3. Id-dritt tas-sospensjoni li saret referenza għalih fil-paragrafu 2 m’għandux jiġi eżerċitat għall-ewwel 24 xahar li matulhom tkun fis-seħħ miżura ta’ salvagwardja bilaterali, bil-kundizzjoni li l-miżura ta’ salvagwardja tkun tikkonforma mad-dispożizzjonijiet tal-Ftehim. Artikolu 3.5 Definizzjonijiet Għall-finijiet ta’ din is-Taqsima: dannu serju u theddida ta’ dannu serju għandhom jinftiehmu skont l-Artikolu 4.1(a) u (b) tal-Ftehim dwar is-Salvagwardji. Għal dan il-għan, l-Artikolu 4.1(a) u (b) huwa inkorporat fi u magħmul parti minn dan il-Ftehim, mutatis mutandis; u perjodu ta’ tranżizzjoni jfisser perjodu għal prodott mid-data tad-dħul fis-seħħ ta’ dan il-Ftehim sa 10 snin mid-data tat-tlestija tat-tnaqqis jew it-tneħħija tat-tariffi, skont kif ikun il-każ għal kull prodott. TAQSIMA B Miżuri ta’ salvagwardja agrikola Artikolu 3.6 Miżuri ta’ Salvagwardja Agrikola 1. Parti tista’ tapplika miżura fil-forma ta’ dazju ogħla tal-importazzjoni fuq prodott agrikolu li joriġina elenkat fl-Iskeda tagħha inkluża fl-Anness 3, b’mod konsistenti mal-paragrafu 2 sa 8, jekk il-volum totali ta’ importazzjonijiet ta’ dak il-prodott fi kwalunkwe sena jaqbeż il-livell ta’ bidu kif speċifikat fl-Iskeda tagħha inkluża fl-Anness 3. 2. Id-dazju skont il-paragrafu 1 m’għandux jaqbeż l-inqas mir-rata prevalenti applikata tal-MFN, jew ir-rata ta’ dazju applikata tal-MFN li tkun fis-seħħ fil-ġurnata li tiġi eżattament qabel id-data li fiha jidħol fis-seħħ dan il-Ftehim, jew ir-rata tariffarja stipulata fl-Iskeda tal-Parti inkluża fl-Anness 3. 3. Id-dazji li kull Parti tapplika skont il-paragrafu 1 għandhom jiġu stipulati skont l-Iskedi tagħha inklużi fl-Anness 3. 4. L-ebda Parti ma tista’ tapplika jew iżżomm miżura ta’ salvagwardja agrikola skont dan l-Artikolu u fl-istess ħin tapplika jew iżżomm fir-rigward tal-istess prodott: (a) miżura ta’ salvagwardja bilaterali skont l-Artikolu 3.1; (b) miżura skont l-Artikolu XIX tal-GATT 1994 u l-Ftehim dwar is-Salvagwardji; jew (c) miżura speċjali ta’ salvagwardja skont l-Artikolu 5 tal-Ftehim dwar l-Agrikoltura. 5. Parti għandha timplimenta kwalunkwe miżura ta’ salvagwardja agrikola b’mod trasparenti. Fi żmien 60 jum wara li timponi miżura ta’ salvagwardja agrikola, il-Parti li tkun qiegħda tapplika l-miżura għandha tinnotifika bil-miktub lill-Parti l-oħra u tipprovdi lill-Parti l-oħra t-tagħrif relevanti dwar il-miżura. Fuq talba bil-miktub tal-Parti li tesporta, il-Partijiet għandhom jikkonsultaw ma’ xulxin rigward l-applikazzjoni tal-miżura. 6. L-implimentazzjoni u t-tħaddim ta’ dan l-Artikolu jistgħu jkunu s-suġġett ta’ diskussjoni u evalwazzjoni fil-Kumitat dwar il-Kummerċ fi Prodotti li saret referenza għalih fl-Artikolu 2.16 (Kumitat dwar il-Kummerċ fi Prodotti). 7. L-ebda Parti ma tista’ tapplika jew iżżomm miżura ta’ salvagwardja agrikola fuq prodott agrikolu li joriġina: (a) jekk ikun għadda l-perjodu speċifikat fid-dispożizzjonijiet dwar is-salvagwardja agrikola tal-Iskeda tagħha inkluża fl-Anness 3; jew (b) jekk il-miżura żżid id-dazju in-quota fuq prodott suġġett għal TRQ speċifikat fl-Appendiċi 2-A-1 tal-Iskeda tagħha inkluża fl-Anness 2-A (Tneħħija tad-Dazji Doganali). 8. Kwalunkwe provvista tal-prodotti inkwistjoni li jkunu jinsabu għaddejjin fuq il-bażi ta’ kuntratt li kien sar qabel ma ġie impost id-dazju addizzjonali skont il-paragrafi 1 sa 4 għandha tknu eżenti minn kwalunkwe dazju addizzjonali bħal dan, bil-kundizzjoni li dawn jistgħu jingħaddu mal-volum ta’ importazzjonijiet tal-prodotti inkwistjoni matul is-sena ta’ wara għall-finijiet tal-applikazzjoni tal-paragrafu 1 f’dik is-sena. TAQSIMA C Miżuri ta’ salvagwardja globali Artikolu 3.7 Miżuri ta’ Salvagwardja Globali 1. Kull Parti żżomm id-drittijiet u l-obbligi tagħha skont l-Artikolu XIX tal-GATT 1994 u l-Ftehim dwar is-Salvagwardji. Sakemm ma jkunx ipprovdut mod ieħor f’dan l-Artikolu, dan il-Ftehim ma jagħti l-ebda drittijiet addizzjonali u ma jimponi ebda obbligi addizzjonali fuq il-Partijiet fir-rigward tal-miżuri meħuda skont l-Artikolu XIX tal-GATT 1994 u l-Ftehim dwar is-Salvagwardji. 2. Fuq talba tal-Parti l-oħra, u bil-kundizzjoni li jkollha interess sostanzjali, il-Parti li jkun beħsiebha tieħu miżuri ta’ salvagwardja għandha tipprovdi immedjatament notifika ad hoc bil-miktub tal-informazzjoni relevanti kollha dwar il-ftuħ ta’ investigazzjoni ta’ salvagwardja, is-sejbiet provviżorji u s-sejbiet finali tal-investigazzjoni. 3. Għall-finijiet ta’ dan l-Artikolu, huwa kkunsidrat li Parti jkollha interess sostanzjali meta tkun fost l-akbar ħames fornituri tal-prodotti impurtati matul l-aktar perjodu reċenti ta’ tliet snin, imkejla f’termini tal-volum assolut jew tal-valur. 4. L-ebda Parti ma tista’ tapplika, fir-rigward tal-istess prodott, fl-istess ħin: (a) miżura ta’ salvagwardja bilaterali skont l-Artikolu 3.1; u (b) miżura skont l-Artikolu XIX tal-GATT 1994 u l-Ftehim dwar is-Salvagwardji. 5. L-ebda Parti ma tista’ tirrikorri għall-Kapitolu Erbatax (Soluzzjoni ta’ tilwim) għal xi kwistjoni li tinqala’ taħt din it-Taqsima. TAQSIMA D Dazji anti-dumping u kumpensatorji Artikolu 3.8 Dispożizzjonijiet Ġenerali 1. Ħlief kif ipprovdut mod ieħor f’dan il-Kapitolu, il-Partijiet iżommu d-drittijiet u l-obbligi tagħhom skont l-Artikolu VI tal-GATT 1994, u l-Ftehim dwar l-Implimentazzjoni tal-Artikolu VI tal-GATT 1994, li jinsab fl-Anness 1A għall-Ftehim tad-WTO (minn hawn ’il quddiem il-"Ftehim Anti-Dumping") u l-Ftehim dwar is-Sussidji u l-Miżuri Kumpensatorji, li jinsab fl-Anness 1A għall-Ftehim tad-WTO (minn hawn ’il quddiem il-"Ftehim dwar is-SCM"). 2. Il-Partijiet jaqblu li l-dazji anti-dumping u kumpensatorji għandhom jintużaw f’konformità sħiħa mar-rekwiżiti relevanti tad-WTO u għandhom ikunu bbażati fuq sistema ġusta u trasparenti fir-rigward tal-proċeduri li jaffettwaw prodotti li joriġinaw mill-Parti l-oħra. Għal dan il-għan il-Partijiet għandhom jassiguraw, immedjatament wara kwalunkwe impożizzjoni ta’ miżuri provviżorji u fi kwalunkwe każ qabel l-istabbiliment finali, l-iżvelar sħiħ u sinifikanti tal-fatti u l-konsiderazzjonijiet essenzjali kollha li jiffurmaw il-bażi għad-deċiżjoni li jiġu applikati l-miżuri, mingħajr preġudizzju għall-Artikolu 6.5 tal-Ftehim Anti-Dumping u l-Artikolu 12.4 tal-Ftehim dwar is-SCM. L-iżvelar għandu jsir bil-miktub u jippermetti lill-partijiet interessati żmien suffiċjenti sabiex jagħmlu l-kummenti tagħhom. 3. Sabiex tkun assigurata l-akbar effiċjenza fl-immaniġġjar tal-investigazzjonijiet dwar dazji anti-dumping jew kumpensatorji, u b’mod partikolari minħabba d-dritt adegwat ta’ difiża, l-użu tal-Ingliż għandu jiġi aċċettat mill-Partijiet għad-dokumenti ppreżentati fl-investigazzjonijiet dwar dazji anti-dumping jew kumpensatorji. Xejn f’dan il-paragrafu ma għandu jimpedixxi lill-Korea milli titlob kjarifika bil-miktub bil-lingwa Koreana jekk: (a) it-tifsira tad-dokumenti ppreżentati ma tkunx ikkunsidrata raġonevolment ċara mill-awtoritajiet investigaturi tal-Korea għall-finijiet tal-investigazzjoni dwar id-dazji anti-dumping jew kumpensatorji; u (b) it-talba tkun strettament limitata għall-parti li ma tkunx raġonevolment ċara għall-finijiet tal-investigazzjoni dwar id-dazji anti-dumping jew kumpensatorji. 4. Sakemm dan ma jittardjax bla bżonn l-andament tal-investigazzjoni, il-partijiet interessati għandhom jingħataw l-opportunità ta’ smigħ sabiex jesprimu l-opinjonijiet tagħhom waqt l-investigazzjonijiet dwar id-dazji anti-dumping jew kumpensatorji. Artikolu 3.9 Notifika 1. Wara li l-awtoritajiet kompetenti ta’ Parti jirċievu applikazzjoni dokumentata sewwa għal anti-dumping fir-rigward ta’ importazzjonijiet mill-Parti l-oħra, u mhux iżjed tard minn 15-il jum qabel tinbeda investigazzjoni, il-Parti għandha tipprovdi notifika bil-miktub lill-Parti l-oħra li hija tkun irċeviet l-applikazzjoni. 2. Wara li l-awtoritajiet kompetenti ta’ Parti jirċievu applikazzjoni dokumentata sewwa għal dazju kumpensatorju fir-rigward ta’ importazzjonijiet mill-Parti l-oħra, u qabel ma tibda investigazzjoni, il-Parti għandha tipprovdi notifika bil-miktub lill-Parti l-oħra li hija tkun irċeviet l-applikazzjoni u tipprovdi lill-Parti l-oħra laqgħa sabiex tikkonsulta mal-awtoritajiet kompetenti tagħha dwar l-applikazzjoni. Artikolu 3.10 Konsiderazzjoni tal-Interessi Pubbliċi Il-Partijiet għandhom ifittxu li jikkunsidraw l-interessi pubbliċi qabel ma jimponu xi dazju anti-dumping jew kumpensatorju. Artikolu 3.11 Investigazzjoni wara Terminazzjoni li Tirriżulta minn Eżami Il-Partijiet jaqblu li jeżaminaw, b’attenzjoni speċjali, kwalunkwe applikazzjoni għall-ftuħ ta’ investigazzjoni anti-dumping fuq prodott li joriġina mill-Parti l-oħra u li l-miżuri anti-dumping fuqu jkunu ġew itterminati fit-12-il xahar ta’ qabel b’riżultat ta’ eżami. Sakemm dan l-eżami ta’ qabel il-bidu ma jindikax li ċ-ċirkustanzi jkunu nbidlu, l-investigazzjoni m’għandhiex tipproċedi. Artikolu 3.12 Evalwazzjoni Kumulattiva Meta importazzjonijiet minn iżjed minn pajjiż wieħed ikunu suġġetti fl-istess ħin għal investigazzjoni ta’ dazju anti-dumping jew kumpensatorju, Parti għandha teżamina, b’attenzjoni speċjali, jekk l-evalwazzjoni kumulattiva tal-effett tal-importazzjonijiet tal-Parti l-oħra tkunx adegwata fid-dawl tal-kundizzjonijiet ta’ kompetizzjoni bejn il-prodotti impurtati u l-kundizzjonijiet ta’ kompetizzjoni bejn il-prodotti impurtati u l-prodotti domestiċi simili. Artikolu 3.13 L-Istandard De-minimis Applikabbli għal Eżami 1. Kwalunkwe miżura suġġetta għal eżami skont l-Artikolu 11 tal-Ftehim Anti-Dumping għandha tiġi mitmuma meta jiġi stabbilit li l-marġni probabbli ta’ dumping rikorrenti jkun inqas mil-limitu de-minimis stipulat fl-Artikolu 5.8 tal-Ftehim Anti-Dumping. 2. Meta jiġu stabbiliti marġni individwali skont l-Artikolu 9.5 tal-Ftehim Anti-Dumping, ma għandu jiġi impost l-ebda dazju fuq esportaturi jew produtturi fil-Parti esportatriċi li għaliha jiġi stabbilit, fuq il-bażi ta’ bejgħ rappreżentattiv għall-esportazzjoni, li l-marġni ta’ dumping ikun inqas mil-livell de-minimis stipulat fl-Artikolu 5.8 tal-Ftehim Anti-Dumping. Artikolu 3.14 Ir-Regola ta’ Inqas Dazju Jekk Parti tiddeċiedi li timponi dazju anti-dumping jew kumpensatorju, l-ammont ta’ dan id-dazju m’għandux jaqbeż il-marġni ta’ dumping jew is-sussidji kumpensatorji, u għandu jkun inqas jekk il-marġni ta’ tali dazju inqas ikun biżżejjed sabiex ineħħi d-dannu għall-industrija domestika. Artikolu 3.15 Soluzzjoni ta’ tilwim L-ebda Parti ma tista’ tirrikorri għall-Kapitolu Erbatax (Soluzzjoni ta’ tilwim) għal kwalunkwe kwistjoni li tinqala’ taħt din it-Taqsima. TAQSIMA E Dispożizzjonijiet istituzzjonali Artikolu 3.16 Il-Grupp ta’ Ħidma dwar il-Kooperazzjoni fir-Rimedju Kummerċjali 1. Il-Grupp ta’ Ħidma dwar il-Kooperazzjoni fir-Rimedji Kummerċjali, stabbilit skont l-Artikolu 15.3.1 (Gruppi ta’ Ħidma) huwa forum għad-djalogu dwar il-kooperazzjoni fir-rimedji kummerċjali. 2. Il-funzjonijiet tal-Grupp ta’ Ħidma għandhom ikunu li: (a) ikabbru l-għarfien u l-fehim ta’ Parti dwar il-liġijiet, il-linji politiċi u l-prattiċi ta’ rimedju kummerċjali tal-Parti l-oħra; (b) jissorvelja l-implimentazzjoni ta’ dan il-Kapitolu; (c) itejjeb il-kooperazzjoni bejn l-awtoritajiet tal-Partijiet li jkollhom ir-responsabbiltà għall-kwistjonijiet dwar ir-rimedji kummerċjali; (d) jipprovdi forum għall-Partijiet sabiex jiskambjaw informazzjoni dwar kwistjonijiet relatati mal-anti-dumping, is-sussidji u l-miżuri kumpensatorji u s-salvagwardji; (e) jipprovdi forum għall-Partijiet sabiex jiddiskutu suġġetti relevanti oħra ta’ interess reċiproku bejniethom: (i) kwistjonijiet internazzjonali relatati mar-rimedji kummerċjali, inklużi kwistjonijiet relatati man-negozjati dwar ir-Regoli tas-Sessjoni ta’ Doha tad-WTO; u (ii) prattiċi mill-awtoritajiet kompetenti tal-Partijiet fir-rigward tal-investigazzjonijiet ta’ dazji anti-dumping u kumpensatorji bħall-applikazzjoni tal-"fatti disponibbli" u l-proċeduri ta’ verifika; u (f) jikkoopera fuq kwalunkwe kwistjoni oħra li l-Partijiet jaqblu li hija meħtieġa. 3. Il-Grupp ta’ Ħidma normalment għandu jiltaqa’ darba fis-sena u, jekk ikun meħtieġ, jistgħu jiġu organizzati laqgħat addizzjonali fuq talba ta’ kwalunkwe Parti. KAPITOLU ERBGĦA OSTAKOLI TEKNIĊI GĦALL-KUMMERĊ Artikolu 4.1 Affermazzjoni tal-Ftehim dwar it-TBT Il-Partijiet jaffermaw id-drittijiet u l-obbligi eżistenti tagħhom fir-rigward ta’ xulxin taħt il-Ftehim dwar l-Ostakoli Tekniċi għall-Kummerċ, li jinsab fl-Anness 1A għall-Ftehim tad-WTO (minn hawn ’il quddiem il-"Ftehim dwar it-TBT") li huwa inkorporat u magħmul parti minn dan il-Ftehim, mutatis mutandis. Artikolu 4.2 Ambitu u Definizzjonijiet 1. Dan il-Kapitolu japplika għat-tħejjija, l-adozzjoni u l-applikazzjoni ta’ standards, regolamenti tekniċi u proċeduri għall-evalwazzjoni tal-konformità kif definiti fil-Ftehim dwar it-TBT li jistgħu jaffettwaw il-kummerċ fi prodotti bejn il-Partijiet. 2. Minkejja l-paragrafu 1, dan il-Kapitolu ma japplikax għal: (a) speċifikazzjonijiet tekniċi ppreparati minn korpi governattivi għar-rekwiżiti tal-produzzjoni jew il-konsum ta’ dawn il-korpi; jew (b) miżuri sanitarji u fitosanitarji kif definiti fl-Anness A tal-Ftehim dwar l-Applikazzjoni ta’ Miżuri Sanitarji u Fitosanitarji, li jinsab fl-Anness 1A għall-Ftehim tad-WTO (minn hawn ’il quddiem il-"Ftehim dwar l-SPS"). 3. Għall-finijiet ta’ dan il-Kapitolu, għandhom japplikaw id-definizzjonijiet tal-Anness 1 għall-Ftehim dwar it-TBT. Artikolu 4.3 Kooperazzjoni Konġunta 1. Il-Partijiet għandhom isaħħu l-kooperazzjoni ta’ bejniethom fil-qasam tal-istandards, ir-regolamenti tekniċi u l-proċeduri għall-evalwazzjoni tal-konformità bil-għan li jżidu l-fehim reċiproku tas-sistemi rispettivi tagħhom u jiffaċilitaw l-aċċess għas-swieq rispettivi tagħhom. Għal dan il-għan, huma jistgħu jistabbilixxu djalogi regolatorji kemm fil-livelli orizzontali kif ukoll f’dawk settorjali. 2. Fil-kooperazzjoni bilaterali tagħhom, il-Partijiet għandhom ifittxu li jidentifikaw, jiżviluppaw u jippromwovu inizjattivi li jiffaċilitaw il-kummerċ li jistgħu jinkludu, iżda mhumiex limitati għal: (a) it-tisħiħ tal-kooperazzjoni regolatorja, pereżempju permezz tal-iskambju ta’ informazzjoni, esperjenzi u dejta u kooperazzjoni xjentifika u teknika bil-ħsieb li jtejbu l-kwalità u l-livell tar-regolamenti tekniċi tagħhom u jsir użu effiċjenti mir-riżorsi regolatorji; (b) fejn ikun xieraq, is-simplifikazzjoni tar-regolamenti tekniċi, l-istandards u l-proċeduri għall-evalwazzjoni tal-konformità; (c) fejn jaqblu l-Partijiet, u fejn ikun xieraq, pereżempju fejn ma jkun jeżisti l-ebda standard internazzjonali, l-evitar ta’ diverġenza bla ħtieġa fl-aproċċ għar-regolamenti u l-proċeduri għall-evalwazzjoni tal-konformità, u ħidma favur il-possibbiltà ta’ konverġenza jew allinjament tar-rekwiżiti tekniċi; u (d) il-promozzjoni u l-inkoraġġiment ta’ kooperazzjoni bilaterali bejn l-organizzazzjonijiet rispettivi tagħhom, pubbliċi jew privati, responsabbli għall-metroloġija, l-istandardizzazzjoni, l-ittestjar, iċ-ċertifikazzjoni u l-akkreditazzjoni. 3. Meta tiġi mitluba, Parti għandha tagħti l-konsiderazzjoni xierqa għall-proposti li l-Parti l-oħra tagħmel għal kooperazzjoni skont it-termini ta’ dan il-Kapitolu. Artikolu 4.4 Regolamenti Tekniċi 1. Il-Partijiet jaqblu li jagħmlu l-aħjar użu ta’ prattika regolatorja tajba, kif ipprovdut fil-Ftehim dwar it-TBT. B’mod partikolari, il-Partijiet jaqblu: (a) li jissodisfaw l-obbligi tal-Partijiet fir-rigward tat-trasparenza kif indikat fil-Ftehim dwar it-TBT; (b) li jużaw standards internazzjonali relevanti bħala bażi għar-regolamenti tekniċi fosthom il-proċeduri għall-evalwazzjoni tal-konformità, ħlief meta dawn l-istandards internazzjonali ma jkunux mezz effettiv jew xieraq sabiex jintlaħqu l-għanijiet leġittimi segwiti, u fejn ma jkunux intużaw standards internazzjonali bħala bażi, li jispjegaw meta mitluba lill-Parti l-oħra r-raġunijiet għaliex dawk l-istandards tqiesu bħala mhux xierqa jew effettivi għall-għan segwit; (c) meta Parti tkun adottat jew tkun qiegħda tipproponi li tadotta regolament tekniku, li tipprovdi lill-Parti l-oħra meta tintalab, l-informazzjoni disponibbli dwar l-għan, il-bażi legali u l-ħsieb wara r-regolament tekniku; (d) li jistabbilixxu mekkaniżmi sabiex jipprovdu informazzjoni aħjar dwar ir-regolamenti tekniċi (fosthom permezz ta’ websajt pubblika) lill-operaturi ekonomiċi tal-Parti l-oħra, u b’mod partikolari sabiex jipprovdu informazzjoni bil-miktub, u kif ikun xieraq u disponibbli, gwida bil-miktub dwar l-osservanza tar-regolamenti tekniċi tagħhom lill-Parti l-oħra jew lill-operaturi ekonomiċi tagħha meta dawn jitolbuha, mingħajr dewmien bla bżonn; (e) li jagħtu konsiderazzjoni xierqa lill-opinjonijiet tal-Parti l-oħra meta parti mill-proċess tal-iżvilupp ta’ regolament tekniku tkun miftuħa għal konsultazzjoni pubblika, u meta jiġu mitluba, li jipprovdu tweġibiet bil-miktub għall-kummenti li tagħmel il-Parti l-oħra; (f) meta jagħmlu notifiki skont il-Ftehim dwar it-TBT, li jippermettu mill-anqas 60 jum wara n-notifika sabiex il-Parti l-oħra tipprovdi kummenti bil-miktub dwar il-proposta; u (g) li jħallu żmien suffiċjenti bejn il-pubblikazzjoni tar-regolamenti tekniċi u d-dħul fis-seħħ tagħhom għall-operaturi ekonomiċi tal-Parti l-oħra sabiex jadattaw, ħlief meta jinqalgħu jew ikun hemm theddida li ser jinqalgħu problemi urġenti ta’ sigurtà, saħħa, protezzjoni ambjentali jew sikurezza nazzjonali, u fejn ikun prattikabbli, li jagħtu konsiderazzjoni xierqa lil talbiet raġonevoli sabiex jiġi estiż il-perjodu biex isiru kummenti. 2. Kull Parti għandha tassigura li l-operaturi ekonomiċi u persuni interessati oħra tal-Parti l-oħra jitħallew jipparteċipaw fi kwalunkwe proċess formali ta’ konsultazzjoni pubblika dwar l-iżvilupp ta’ regolamenti tekniċi, b’termini mhux inqas favorevoli minn dawk mogħtija lill-persuni ġuridiċi jew fiżiċi tagħha stess. 3. Kull Parti għandha tfittex li tapplika r-regolamenti tekniċi b’mod uniformi u konsistenti madwar it-territorju tagħha kollu. Jekk il-Korea tinnotifika lill-Parti tal-UE dwar kwistjoni ta’ kummerċ li tidher li tirriżulta minn varjazzjonijiet fil-leġiżlazzjoni tal-Istati Membri tal-Unjoni Ewropea li l-Korea tqis li mhumiex kompatibbli mat-Trattat dwar il-Funzjonament tal-Unjoni Ewropea, il-Parti tal-UE għandha tagħmel l-aħjar sforzi tagħha sabiex tindirizza l-kwistjoni mingħajr dewmien. Artikolu 4.5 L-Istandards 1. Il-Partijiet jikkonfermaw mill-ġdid l-obbligi tagħhom skont l-Artikolu 4.1 tal-Ftehim dwar it-TBT sabiex jassiguraw li l-korpi tagħhom tal-istandardizzazzjoni jaċċettaw u josservaw il-Kodiċi ta’ Prattika Tajba għat-Tħejjija u l-Adozzjoni tal-Istandards fl-Anness 3 għall-Ftehim dwar it-TBT, u jikkunsidraw ukoll il-prinċipji stipulati fid-Deċiżjonijiet u r-Rakkomandazzjonijiet adottati mill-Kumitat mill- 1 ta’ Jannar 1995, G/TBT/1/rev.8, 23 ta’ Mejju 2002, Taqsima IX (Deċiżjoni tal-Kumitat dwar il-Prinċipji għall-Iżvilupp ta’ Standards Internazzjonali, Gwidi u Rakkomandazzjonijiet fir-rigward tal-Artikoli 2, 5 u l-Anness 3 tal-Ftehim), maħruġa mill-Kumitat tad-WTO dwar l-Ostakoli Tekniċi għall-Kummerċ. 2. Il-Partijiet jintrabtu li jiskambjaw informazzjoni dwar: (a) l-użu tagħhom tal-istandards b’rabta mar-regolamenti tekniċi; (b) il-proċessi ta’ standardizzazzjoni ta’ xulxin, u l-livell ta’ użu tal-istandards internazzjonali bħala bażi għall-istandards nazzjonali u reġjonali tagħhom; u (c) il-ftehimiet ta’ kooperazzjoni implimentati minn kull Parti dwar l-istandardizzazzjoni, pereżempju informazzjoni dwar kwistjonijiet ta’ standardizzazzjoni fi ftehimiet ta’ kummerċ ħieles ma’ partijiet terzi. Artikolu 4.6 L-evalwazzjoni tal-Konformità u l-Akkreditazzjoni 1. Il-Partijiet jirrikonoxxu li teżisti firxa wiesgħa ta’ mekkaniżmi sabiex jiffaċilitaw l-aċċettazzjoni tar-riżultati tal-proċeduri għall-evalwazzjoni tal-konformità li jsiru fit-territorju tal-Parti l-oħra, fosthom: (a) ftehimiet dwar l-aċċettazzjoni reċiproka tar-riżultati ta’ proċeduri għall-evalwazzjoni tal-konformità fir-rigward ta’ regolamenti tekniċi speċifiċi li jitwettqu minn korpi li jinsabu fit-territorju tal-Parti l-oħra; (b) proċeduri ta’ akkreditazzjoni għall-kwalifika ta’ korpi għall-evalwazzjoni tal-konformità li jinsabu fit-territorju tal-Parti l-oħra; (c) denominazzjoni governattiva tal-korpi għall-evalwazzjoni tal-konformità li jinsabu fit-territorju tal-Parti l-oħra; (d) rikonoxximent min-naħa ta’ Parti, tar-riżultati ta’ proċeduri għall-evalwazzjoni tal-konformità mwettqa fit-territorju tal-Parti l-oħra; (e) arranġamenti volontarji bejn korpi għall-evalwazzjoni tal-konformità fit-territorju ta’ kull Parti; u (f) l-aċċettazzjoni ta’ dikjarazzjoni tal-konformità ta’ fornitur min-naħa tal-Parti importatriċi. 2. Wara li kkunsidraw b’mod partikolari dawk il-konsiderazzjonijiet, il-Partijiet jintrabtu li: (a) jintensifikaw l-iskambju tagħhom ta’ informazzjoni dwar dawn il-mekkaniżmi u mekkaniżmi simili bil-għan li jiffaċilitaw l-aċċettazzjoni tar-riżultati tal-evalwazzjonijiet tal-konformità; (b) jiskambjaw informazzjoni dwar il-proċeduri għall-evalwazzjoni tal-konformità, u b’mod partikolari dwar il-kriterji użati sabiex jintgħażlu proċeduri xierqa għall-evalwazzjoni tal-konformità għal prodotti speċifiċi; (c) jiskambjaw informazzjoni dwar il-politika tal-akkreditazzjoni, u li jikkunsidraw kif jagħmlu l-aħjar użu mill-istandards internazzjonali għall-akkreditazzjoni, u ftehimiet internazzjonali li jinvolvu l-korpi ta’ akkreditazzjoni tal-Partijiet, pereżempju, permezz tal-mekkaniżmi tal-Kooperazzjoni Internazzjonali għall-Akkreditazzjoni tal-Laboratorji u l-Forum Internazzjonali għall-Akkreditazzjoni; u (d) bi qbil mal-Artikolu 5.1.2 tal-Ftehim dwar it-TBT, li jitolbu proċeduri għall-evalwazzjoni tal-konformità li ma jkunux aktar stretti milli meħtieġ. 3. Il-prinċipji u l-proċeduri stabbiliti fir-rigward tal-iżvilupp u l-adozzjoni ta’ regolamenti tekniċi skont l-Artikolu 4.4 bil-għan li jiġu evitati ostakoli bla bżonn għall-kummerċ u jiġu assigurati t-trasparenza u n-nuqqas ta’ diskriminazzjoni għandhom japplikaw ukoll fir-rigward tal-proċeduri obbligatorji għall-evalwazzjoni tal-konformità. Artikolu 4.7 Sorveljanza tas-Suq Il-Partijiet jintrabtu li jiskambjaw opinjonijiet dwar is-sorveljanza tas-suq u l-attivitajiet ta’ infurzar. Artikolu 4.8 Tariffi għall-Evalwazzjoni tal-Konformità Il-Partijiet jaffermaw mill-ġdid l-obbligu tagħhom skont l-Artikolu 5.2.5 tal-Ftehim dwar it-TBT, li t-tariffi għall-evalwazzjoni obbligatorja tal-konformità tal-prodotti impurtati għandhom ikunu ġusti meta mqabbla mat-tariffi imposti għall-evalwazzjoni tal-konformità ta’ prodotti simili ta’ oriġini nazzjonali jew li joriġinaw f’pajjiżi oħra, meta wieħed jikkunsidra l-ispejjeż tal-komunikazzjoni, tat-trasport u spejjeż oħra li jirriżultaw mid-differenzi bejn il-post tal-faċilitajiet tal-applikant u l-korp għall-evalwazzjoni tal-konformità, u jintrabtu li japplikaw dan il-prinċipju fl-oqsma koperti minn dan il-Kapitolu. Artikolu 4.9 L-Immarkar u l-Ittikkettjar 1. Il-Partijiet jinnotaw id-dispożizzjoni tal-paragrafu 1 tal-Anness 1 tal-Ftehim dwar it-TBT, li regolament tekniku jista’ jinkludi jew jittratta esklussivament ir-rekwiżiti tal-immarkar jew tal-ittikkettjar, u jaqblu li fejn ir-regolamenti tekniċi tagħhom jinkludu mmarkar jew ittikkettjar obbligatorju, huma għandhom josservaw il-prinċipji tal-Artikolu 2.2 tal-Ftehim dwar it-TBT, li r-regolamenti tekniċi m’għandhomx jiġu ppreparati bil-għan, jew bl-effett li joħolqu ostakoli bla bżonn għall-kummerċ internazzjonali, u m’għandhomx ikunu restrittivi għall-kummerċ aktar milli meħtieġ sabiex jaqdu għan leġittimu. 2. B’mod partikolari, il-Partijiet jaqblu li meta Parti tkun teħtieġ immarkar jew ittikkettjar obbligatorju tal-prodotti: (a) il-Parti għandha tipprova tnaqqas ir-rekwiżiti tagħha għall-immarkar jew l-ittikkettjar ħlief l-immarkar jew l-ittikkettjar relevanti għall-konsumaturi jew l-utenti tal-prodott. Fejn ikun meħtieġ ittikkettjar għal skopijiet oħra, pereżempju għal skop fiskali, tali rekwiżit għandu jiġi fformulat b’mod li ma jkunx restrittiv għall-kummerċ aktar milli jkun meħtieġ sabiex jaqdi għan leġittimu; (b) il-Parti tista’ tispeċifika l-forma tat-tikketti jew tal-marki, iżda m’għandhiex teħtieġ approvazzjoni, reġistrazzjoni jew ċertifikazzjoni bil-quddiem f’dan ir-rigward. Din id-dispożizzjoni hija mingħajr preġudizzju għad-dritt tal-Parti li titlob l-approvazzjoni bil-quddiem tal-informazzjoni speċifika li għandha tiġi pprovduta fuq it-tikketta jew l-immarkar fid-dawl tar-regolament domestiku relevanti; (c) meta l-Parti teżiġi l-użu ta’ numru ta’ identifikazzjoni uniku mill-operaturi ekonomiċi, il-Parti għandha toħroġ tali numru lill-operaturi ekonomiċi tal-Parti l-oħra mingħajr dewmien bla bżonn u fuq bażi mhux diskriminatorja; (d) il-Parti għandha tibqa’ libera li teħtieġ li l-informazzjoni fuq il-marki jew it-tikketti tkun b’lingwa speċifikata. Fejn ikun hemm sistema internazzjonali ta’ nomenklatura aċċettata mill-Partijiet, din tista’ tintuża wkoll. L-użu simultanju ta’ lingwi oħra m’għandux jiġi pprojbit, bil-kundizzjoni li, jew l-informazzjoni pprovduta fil-lingwi l-oħra għandha tkun identika għal dik ipprovduta fil-lingwa speċifikata, jew li l-informazzjoni pprovduta fil-lingwa addizzjonali m’għandhiex tikkostitwixxi dikjarazzjoni qarrieqa dwar il-prodott; u (e) fil-każijiet fejn huma jqisu li l-għanijiet leġittimi skont il-Ftehim dwar it-TBT ma jiġux kompromessi b’dan, Parti għandha tfittex li taċċetta tikketti mhux permanenti jew li jistgħu jinqalgħu, jew immarkar jew ittikkettjar fid-dokumentazzjoni li takkumpanja pjuttost milli mwaħħla fiżikament mal-prodott. Artikolu 4.10 Mekkaniżmu ta’ Koordinament 1. Il-Partijiet jaqblu li jinnominaw Koordinaturi dwar it-TBT u li jagħtu informazzjoni xierqa lill-Parti l-oħra meta l-Koordinatur tagħhom dwar it-TBT jinbidel. Il-Koordinaturi dwar it-TBT għandhom jaħdmu flimkien sabiex jiffaċilitaw l-implimentazzjoni ta’ dan il-Kapitolu u l-kooperazzjoni bejn il-Partijiet fil-kwistjonijiet kollha relatati ma’ dan il-Kapitolu. 2. Il-funzjonijiet tal-Koordinatur għandhom jinkludu: (a) li jimmonitorja l-implimentazzjoni u l-amministrazzjoni ta’ dan il-Kapitolu, li jindirizza fil-pront kwalunkwe kwistjoni li xi Parti tqajjem b’rabta mal-iżvilupp, l-adozzjoni, l-applikazzjoni jew l-infurzar ta’ standards, regolamenti tekniċi u proċeduri għall-evalwazzjoni tal-konformità, u meta jintalab minn xi waħda mill-Partijiet, li jikkonsulta fuq kwalunkwe kwistjoni li tinqala’ taħt dan il-Kapitolu; (b) li jżid il-kooperazzjoni fl-iżvilupp u t-titjib tal-istandards, ir-regolamenti tekniċi u l-proċeduri għall-evalwazzjoni tal-konformità; (c) li jirranġa l-istabbiliment ta’ djalogi regolatorji kif jixraq skont l-Artikolu 4.3; (d) li jirranġa l-istabbiliment ta’ gruppi ta’ ħidma, li jistgħu jinkludu jew jikkonsultaw ma’ esperti u partijiet interessati mhux governattivi kif maqbul reċiprokament mill-Partijiet; (e) li jiskambja informazzjoni dwar żviluppi f’fora mhux governattivi, reġjonali u multilaterali relatati mal-istandards, ir-regolamenti tekniċi u l-proċeduri għall-evalwazzjoni tal-konformità; u (f) jeżamina dan il-Kapitolu fid-dawl ta’ kwalunkwe żviluppi taħt il-Ftehim dwar it-TBT. 3. Il-Koordinaturi għandhom jikkomunikaw ma’ xulxin bi kwalunkwe metodu maqbul li jkun adattat għat-twettiq effiċjenti u effettiv tal-funzjonijiet tagħhom. KAPITOLU ĦAMSA MIŻURI SANITARJI U FITOSANITARJI Artikolu 5.1 Għan 1. L-għan ta’ dan il-Kapitolu huwa li jnaqqas l-effetti negattivi tal-miżuri sanitarji u fitosanitarji fuq il-kummerċ waqt li jipproteġi l-ħajja jew is-saħħa tal-bnedmin, tal-annimali jew tal-pjanti fit-territorji tal-Partijiet. 2. Barra minn hekk, dan il-Kapitolu jfittex li jżid il-kooperazzjoni bejn il-Partijiet fuq kwistjonijiet ta’ benesseri tal-annimali, billi jikkunsidra diversi fatturi bħalma huma l-kundizzjonijiet tal-industrija tal-bhejjem tal-Partijiet. Artikolu 5.2 L-Ambitu Dan il-Kapitolu japplika għall-miżuri sanitarji u fitosanitarji kollha ta’ Parti li jistgħu, direttament jew indirettament, jaffettwaw il-kummerċ bejn il-Partijiet. Artikolu 5.3 Definizzjoni Għall-finijiet ta’ dan il-Kapitolu, miżura sanitarja jew fitosanitarja tfisser kwalunkwe miżura definita fil-paragrafu 1 tal-Anness A tal-Ftehim dwar l-SPS. Artikolu 5.4 Id-Drittijiet u l-Obbligi Il-Partijiet jaffermaw id-drittijiet u l-obbligi eżistenti tagħhom skont il-Ftehim dwar l-SPS. Artikolu 5.5 It-Trasparenza u l-Iskambju ta’ Informazzjoni Il-Partijiet għandhom: (a) ifittxu t-trasparenza fir-rigward tal-miżuri sanitarji u fitosanitarji applikabbli għall-kummerċ; (b) itejbu l-fehim reċiproku tal-miżuri sanitarji u fitosanitarji ta’ kull Parti u l-applikazzjoni tagħhom; (c) jiskambjaw informazzjoni dwar kwistjonijiet relatati mal-iżvilupp u l-applikazzjoni ta’ miżuri sanitarji u fitosanitarji li jaffettwaw, jew li jistgħu jaffettwaw, il-kummerċ bejn il-Partijiet bil-għan li jitnaqqsu l-effetti kummerċjali negattivi tagħhom; u (d) jikkomunikaw, meta jintalbu minn xi waħda mill-Partijiet, ir-rekwiżiti li japplikaw għall-importazzjoni ta’ prodotti speċifiċi. Artikolu 5.6 Standards Internazzjonali Il-Partijiet għandhom: (a) jikkomunikaw, meta jintalbu minn xi waħda mill-Partijiet, sabiex jiżviluppaw fehim komuni dwar l-applikazzjoni ta’ standards internazzjonali fl-oqsma li jaffettwaw, jew li jistgħu jaffettwaw il-kummerċ bejniethom bil-għan li jnaqqsu l-effetti negattivi fuq il-kummerċ bejniethom; u (b) jikkooperaw fl-iżvilupp ta’ standards internazzjonali, linji gwida u rakkomandazzjonijiet. Artikolu 5.7 Rekwiżiti dwar l-Importazzjoni 1. Ir-rekwiżiti ġenerali dwar l-importazzjoni ta’ Parti għandhom japplikaw għat-territorju sħiħ tal-Parti l-oħra. 2. Jistgħu jiġu imposti rekwiżiti speċifiċi addizzjonali dwar l-importazzjoni fuq il-Parti esportatriċi jew partijiet minnhom ibbażati fuq l-istabbiliment tal-istat ta’ saħħa tal-annimali jew tal-pjanti tal-Parti esportatriċi jew partijiet minnhom ibbażati fuq l-istabbiliment tal-istatus tas-SAħħa tal-annimali jew tal-pjanti tal-Parti esportatriċi jew partijiet minnhom magħmula mill-Parti importatriċi skont il-Ftehim dwar l-SPS, il-linji gwida u l-istandards tal-Kummissjoni Codex Alimentarius, l-Organizzazzjoni Dinjija għas-Saħħa tal-Annimali (minn hawn ’il quddiem l-"OIE") u l-Konvenzjoni Internazzjonali dwar il-Protezzjoni tal-Pjanti (minn hawn ’il quddiem l-"IPPC"). Artikolu 5.8 Miżuri Marbuta mas-Saħħa tal-Annimali u tal-Pjanti 1. Il-Partijiet għandhom jirrikonoxxu l-kunċett ta’ żoni ħielsa minn pesti jew mard u żoni bi prevalenza baxxa ta’ pesti jew mard, skont il-Ftehim dwar l-SPS, l-istandards tal-OIE u l-IPPC, u għandhom jistabbilixxu proċedura xierqa għall-għarfien ta’ dawn iż-żoni, billi jqisu kwalunkwe standard internazzjonali, linja gwida jew rakkomandazzjoni relevanti. 2. Fl-istabbiliment ta’ dawn iż-żoni, il-Partijiet għandhom jikkunsidraw fatturi bħall-post ġeografiku, l-ekosistemi, is-sorveljanza epidemjoloġika u l-effikaċja tal-kontrolli sanitarji jew fitosanitarji f’dawn iż-żoni. 3. Il-Partijiet għandhom jistabbilixxu kooperazzjoni mill-qrib dwar id-determinazzjoni ta’ żoni ħielsa minn pesti jew mard u żoni bi prevalenza baxxa ta’ pesti jew mard bil-għan li jiksbu kunfidenza fil-proċeduri segwiti minn kull Parti sabiex jiġu ddeterminati dawn iż-żoni. Il-Partijiet għandhom jippruvaw ilestu din l-attività ta’ żvilupp ta’ fiduċja fi żmien madwar sentejn mid-dħul fis-seħħ ta’ dan il-Ftehim. It-tlestija b’suċċess tal-kooperazzjoni fl-iżvilupp ta’ fiduċja għandha tiġi kkonfermata mill-Kumitat dwar il-Miżuri Sanitarji u Fitosanitarji li saret referenza għalih fl-Artikolu 5.10. 4. Sabiex jiġu ddeterminati dawn iż-żoni, il-Parti importatriċi għandha fil-prinċipju tibbaża d-determinazzjoni tagħha tal-istatus tas-SAħħa tal-annimali jew tal-pjanti tal-Parti esportatriċi jew partijiet minnha fuq l-informazzjoni pprovduta mill-Parti esportatriċi skont il-Ftehim dwar l-SPS, l-istandards tal-OIE u l-IPPC, u tikkunsidra dak li tkun iddeterminat il-Parti esportatriċi. F’dan ir-rigward, jekk Parti ma dak li tkun iddeterminat il-Parti l-oħra, il-Parti li ma taċċettax dik id-determinazzjoni għandha tispjega r-raġunijiet u għandha tkun lesta li tidħol f’konsultazzjonijiet. 5. Il-Parti esportatriċi għandha tipprovdi l-evidenza neċessarja sabiex turi b’mod oġġettiv lill-Parti importatriċi li dawk iż-żoni huma, u huma probabbli li jibqgħu, żoni ħielsa minn pesti jew mard u żoni bi prevalenza baxxa ta’ pesti jew mard, rispettivament. Għal dan il-għan, għandu jingħata aċċess raġonevoli, meta jintalab, lill-Parti importatriċi sabiex tagħmel spezzjonijiet, testijiet u proċeduri oħra relevanti. Artikolu 5.9 Kooperazzjoni dwar il-Benesseri tal-Annimali Il-Partijiet għandhom: (a) jiskambjaw informazzjoni, ħila esperta u esperjenzi fil-qasam tal-benesseri tal-annimali u jadottaw pjan ta’ ħidma għal dawn l-attivitajiet; u (b) jikkooperaw fl-iżvilupp ta’ standards dwar il-benesseri tal-annimali f’fora internazzjonali, b’mod partikolari fir-rigward tal-istordament u l-qtil tal-annimali. Artikolu 5.10 Il-Kumitat dwar il-Miżuri Sanitarji u Fitosanitarji 1. Il-Kumitat dwar il-Miżuri Sanitarji u Fitosanitarji stabbilit skont l-Artikolu 15.2.1 (Kumitati Speċjalizzati) jista’: (a) jiżviluppa l-proċeduri jew l-arranġamenti neċessarji għall-implimentazzjoni ta’ dan il-Kapitolu; (b) jimmonitorja l-progress tal-implimentazzjoni ta’ dan il-Kapitolu; (c) jikkonferma t-tlestija b’suċċess tal-attività ta’ żvilupp tal-fiduċja msemmija fl-Artikolu 5.8.3; (d) jiżviluppa proċeduri għall-approvazzjoni ta’ stabbilimenti għal prodotti li ġejjin mill-annimali u, fejn ikun xieraq, ta’ siti ta’ produzzjoni għal prodotti li ġejjin mill-pjanti; u (e) jipprovdi forum għad-diskussjoni ta’ problemi li jinħolqu mill-applikazzjoni ta’ ċerti miżuri sanitarji jew fitosanitarji bl-iskop li jintlaħqu alternattivi aċċettabbli għaż-żewġ naħat. F’dan ir-rigward, il-Kumitat għandu jitlaqqa’ bħala kwistjoni ta’ urġenza, sabiex jagħmel konsultazzjonijiet. 2. Il-Kumitat għandu jkun iffurmat minn rappreżentanti tal-Partijiet u għandu jiltaqa’ darba fis-sena f’data maqbula miż-żewġ naħat. Il-post tal-laqgħat għandu jkun ukoll maqbul miż-żewġ naħat. L-aġenda għandha tiġi miftiehma qabel il-laqgħat. Il-presidenza għandha talterna bejn il-Partijiet. Artikolu 5.11 Soluzzjoni ta’ tilwim L-ebda Parti ma tista’ tirrikorri għall-Kapitolu Erbatax (Soluzzjoni ta’ tilwim) għal kwalunkwe kwistjoni li tinqala’ taħt dan il-Kapitolu. KAPITOLU SITTA ID-DWANA U L-IFFAĊILITAR TAL-KUMMERĊ Artikolu 6.1 Għanijiet u Prinċipji Bil-miri li jiffaċilitaw il-kummerċ u jippromwovu l-kooperazzjoni fuq bażi bilaterali u multilaterali, il-Partijiet jaqblu li jikkooperaw u li jadottaw u japplikaw ir-rekwiżiti u l-proċeduri tagħhom dwar l-importazzjoni, l-esportazzjoni u t-tranżitu għall-prodotti fuq il-bażi tal-għanijiet u l-prinċipji li ġejjin: (a) sabiex jassiguraw li r-rekwiżiti u l-proċeduri tagħhom dwar l-importazzjoni, l-esportazzjoni u t-tranżitu għall-prodotti jkunu effiċjenti u proporzjonati; (i) kull Parti għandha tadotta jew iżżomm proċeduri doganali mħaffa filwaqt li żżomm kontrolli doganali u proċeduri tal-għażla xierqa; (ii) ir-rekwiżiti u l-proċeduri tal-importazzjoni, l-esportazzjoni u t-tranżitu m’għandhomx ikunu ta’ piż amministrattiv jew jillimitaw il-kummerċ aktar milli jkunu hemm bżonn sabiex jintlaħqu għanijiet leġittimi; (iii) kull Parti għandha tipprovdi għar-rilaxx tal-prodotti bl-anqas dokumentazzjoni u tagħmel sistemi elettroniċi aċċessibbli għall-utenti tad-dwana; (iv) kull Parti għandha tuża teknoloġija tal-informazzjoni li tħaffef il-proċeduri għar-rilaxx tal-prodotti; (v) kull Parti għandha tassigura li l-awtoritajiet doganali tagħha u l-aġenziji involuti f’kontrolli tal-fruntieri li jinkludu kwistjonijiet ta’ importazzjoni, esportazzjoni u tranżitu, jikkooperaw u jikkoordinaw l-attivitajiet tagħhom; u (vi) kull Parti għandha tipprovdi li l-użu tas-sensara tad-dwana ma jkunx obbligatorju. (b) ir-rekwiżiti u l-proċeduri tal-importazzjoni, l-esportazzjoni u t-tranżitu għandhom ikunu bbażati fuq strumenti u standards kummerċjali u doganali internazzjonali li l-Partijiet ikunu aċċettaw; (i) fejn dawn ikunu jeżistu, l-istrumenti u l-istandards kummerċjali u doganali internazzjonali għandhom ikunu l-bażi għar-rekwiżiti u l-proċeduri tal-importazzjoni, l-esportazzjoni u t-tranżitu, ħlief meta dawn ikunu mezzi inadegwati jew mhux effettivi għat-twettiq tal-għanijiet imfittxa; u (ii) ir-rekwiżiti u l-proċessi tad-dejta għandhom jintużaw u jiġu applikati progressivament skont il-Mudell ta’ Dejta Doganali tal-Organizzazzjoni Dinjija tad-Dwana (minn hawn ’il quddiem id-"WCO") u r-rakkomandazzjonijiet u l-linji gwida relatati tad-WCO; (c) ir-rekwiżiti u l-proċeduri għandhom ikunu trasparenti u prevedibbli għall-importaturi, l-esportaturi u partijiet oħra interessati; (d) kull Parti għandha tikkonsulta mingħajr dewmien ma’ rappreżentanti tal-komunità kummerċjali u partijiet oħra interessati, inkluż dwar rekwiżiti u proċeduri sinifikanti ġodda jew emendati qabel ma jiġu adottati; (e) għandhom jiġu applikati prinċipji jew proċeduri ta’ ġestjoni tar-riskju sabiex l-isforzi dwar il-konformità jiġu ffukati fuq tranżazzjonijiet li jixirqilhom attenzjoni; (f) kull Parti għandha tikkoopera u tiskambja informazzjoni dwar l-għan tal-promozzjoni tal-applikazzjoni ta’, u l-osservanza tal-miżuri għall-faċilitazzjoni tal-kummerċ miftiehma skont dan il-Ftehim; u (g) il-miżuri sabiex jiġi faċilitat il-kummerċ m’għandhomx jippreġudikaw it-twettiq tal-għanijiet leġittimi ta’ politika, bħall-protezzjoni tas-sigurtà nazzjonali, is-saħħa u l-ambjent. Artikolu 6.2 Rilaxx tal-Prodotti 1. Kull Parti għandha tadotta u tapplika rekwiżiti u proċeduri doganali u oħrajn relatati mal-kummerċ, simplifikati u effiċjenti, sabiex jiffaċilitaw il-kummerċ bejn il-Partijiet. 2. Skont il-paragrafu 1, kull Parti għandha tassigura li l-awtoritajiet tad-dwana tagħha, l-aġenziji tal-fruntiera jew awtoritajiet kompetenti oħra japplikaw rekwiżiti u proċeduri li: (a) jipprovdu għar-rilaxx tal-prodotti sa perjodu li ma jkunx itwal milli meħtieġ sabiex tiġi assigurata l-konformità mal-liġijiet u l-formalitajiet doganali tagħha u oħrajn relatati mal-kummerċ. Kull Parti għandha taħdem sabiex tnaqqas aktar iż-żmien tar-rilaxx; (b) jipprovdu għas-sottomissjoni elettronika avvanzata u l-ipproċessar eventwali tal-informazzjoni qabel il-wasla tal-prodotti, "ipproċessar qabel il-wasla", sabiex jippermettu r-rilaxx tal-prodotti malli jaslu; (c) jippermettu lill-importaturi li jiksbu r-rilaxx tal-merkanzija mid-dwana qabel, u mingħajr preġudizzju għal, l-istabbiliment finali tad-dazji doganali, it-taxxi u t-tariffi applikabbli mill-awtorità tad-dwana; [3] u (d) jippermettu lill-merkanzija li tinħareġ għaċ-ċirkolazzjoni libera fil-punt tal-wasla, mingħajr trasferiment temporanju għal imħażen jew faċilitajiet oħra. Artikolu 6.3 Proċedura Doganali Simplifikata Il-Partijiet għandhom jippruvaw japplikaw proċeduri simplifikati tal-importazzjoni u l-esportazzjoni għal kummerċjanti jew operaturi ekonomiċi li jissodisfaw kriterji speċifiċi deċiżi minn Parti, li jipprovdu b’mod partikolari rilaxx u ħruġ aktar rapidu tal-merkanzija, li jinkludu s-sottomissjoni elettronika avanzata u l-ipproċessar tal-informazzjoni qabel il-wasla fiżika tal-konsenji, inċidenza aktar baxxa ta’ spezzjonijiet fiżiċi, u faċilitar tal-kummerċ fir-rigward ta’, pereżempju, dikjarazzjonijiet simplifikati b’dokumentazzjoni minima. Artikolu 6.4 Ġestjoni tar-Riskji Kull Parti għandha tapplika sistemi ta’ ġestjoni tar-riskji, kemm jista’ jkun b’mod elettroniku, għall-analiżi u l-indirizzar tar-riskji li jippermettu lill-awtoritajiet doganali tagħha jiffukaw l-attivitajiet ta’ spezzjoni fuq prodotti ta’ riskju għoli u li jissimplifikaw ir-rilaxx u l-moviment ta’ prodotti ta’ riskju baxx. Kull Parti għandha tibbaża fuq il-Konvenzjoni Internazzjonali riveduta tal-1999 dwar is-Simplifikazzjoni u l-Armonizzazzjoni tal-Proċeduri tad-Dwana (minn hawn ’il quddiem il-"Konvenzjoni ta" Kyoto") u l-Linji gwida tad-WCO dwar il-ġestjoni tar-riskji għall-proċeduri tagħha ta’ ġestjoni tar-riskji. Artikolu 6.5 Trasparenza 1. Kull Parti għandha tassigura li l-liġijiet, ir-regolamenti, il-proċeduri amministrattivi ġenerali u rekwiżiti oħra dwar id-dwana u oħrajn relatati mal-kummerċ, inklużi t-tariffi u l-ħlasijiet, ikunu faċilment disponibbli għall-partijiet interessati kollha, b’mezz magħżul uffiċjalment, u fejn ikun vijabbli u possibbli, permezz ta’ websajt uffiċjali. 2. Kull Parti għandha taħtar jew iżżomm punt wieħed jew aktar ta’ inkjesta jew informazzjoni sabiex tindirizza l-mistoqsijiet mill-persuni interessati dwar kwistjonijiet doganali u oħrajn relatati mal-kummerċ. 3. Kull Parti għandha tikkonsulta ma’, u tipprovdi informazzjoni lil rappreżentanti tal-komunità kummerċjali u partijiet interessati oħra. Dawn il-konsultazzjonijiet u l-informazzjoni għandhom ikopru rekwiżiti u proċeduri sinfikanti ġodda jew emendati u l-opportunità li jikkummentaw għandha tingħata qabel l-adozzjoni tagħhom. Artikolu 6.6 Deċiżjonijiet bil-Quddiem 1. Fuq talba bil-miktub mill-kummerċjanti, kull Parti għandha toħroġ deċiżjonijiet minn qabel bil-miktub, permezz tal-awtoritajiet doganali tagħha, qabel l-importazzjoni ta’ prodott fit-territorju tagħha b’mod konformi mal-liġijijiet u r-regolamenti tagħha, dwar il-klassifikazzjoni tat-tariffi, l-oriġini jew tali kwistjonijiet oħra li l-Parti tista’ tiddeċiedi. 2. Suġġett għal kwalunkwe rekwiżit dwar il-kunfidenzjalità fil-liġijiet u r-regolamenti tagħha, kull Parti għandha tippubblika, pereżempju fuq l-Internet, id-deċiżjonijiet bil-quddiem tagħha dwar il-klassifikazzjoni tat-tariffi u kwalunkwe kwistjoni oħra li l-Parti tista’ tiddeċiedi. 3. Sabiex jiffaċilitaw il-kummerċ, il-Partijiet għandhom jinkludu fid-djalogu bilaterali tagħhom, aġġornamenti regolari dwar il-bidliet fil-leġiżlazzjoni rispettiva tagħhom dwar il-kwistjonijiet imsemmija fil-paragrafi 1 u 2. Artikolu 6.7 Proċeduri tal-Appell 1. Kull Parti għandha tassigura li fir-rigward tad-deċiżjoni tagħha dwar kwistjonijiet doganali u rekwiżiti u proċeduri oħra tal-importazzjoni, l-esportazzjoni u t-tranżitu, il-persuni kkonċernati li jkunu s-suġġett ta’ dawn id-deċiżjonijiet għandhom ikollhom aċċess għal eżami jew appell minn tali deċiżjonijiet. Parti tista’ titlob li appell għall-ewwel jinstema’ mill-istess aġenzija, l-awtorità superviżorja tagħha jew awtorità ġudizzjarja qabel eżami minn korp indipendenti ogħla, li jista’ jkun awtorità ġudizzjarja jew tribunal amministrattiv. 2. Il-produttur jew l-esportatur jista’ jipprovdi, fuq talba tal-awtorità eżaminatriċi lill-produttur jew lill-esportatur, informazzjoni direttament lill-Parti li tkun qiegħda tagħmel l-eżami amministrattiv. L-esportatur jew il-produttur li jkun qiegħed jipprovdi l-informazzjoni jista’ jitlob lill-Parti li tkun qiegħda tagħmel l-eżami amministrattiv sabiex tittratta dik l-informazzjoni bħala kunfidenzjali skont il-liġijiet u r-regolamenti tagħha. Artikolu 6.8 Il-Kunfidenzjalità 1. Kwalunkwe informazzjoni pprovduta minn persuni jew awtoritajiet ta’ Parti lill-awtoritajiet tal-Parti l-oħra skont id-dispożizzjonijiet ta’ dan il-Kapitolu għandha, meta mitlub skont l-Arikolu 6.7, tiġi ttrattata bħala kunfidenzjali jew ta’ natura ristretta, skont il-liġijiet u r-regolamenti applikabbli f’kull Parti. Hija għandha tkun koperta bl-obbligu tas-segretezza uffiċjali u għandha tgawdi l-protezzjoni estiża għal informazzjoni simili skont il-liġijiet u r-regolamenti relevanti tal-Parti li tkun irċevietha. 2. Informazzjoni personali tista’ tiġi skambjata biss meta l-Parti li tirċievi l-informazzjoni tintrabat li tipproteġi dik l-informazzjoni b’mod tal-anqas ekwivalenti għal dak li japplika għal dak il-każ partikolari fil-Parti li tista’ tipprovdiha. Il-persuna li tipprovdi l-informazzjoni m’għandhiex tistipula rekwiżiti li jkunu aktar onerużi minn dawk applikabbli għaliha fil-ġuriżdizzjoni tagħha. 3. L-informazzjoni li saret referenza għaliha fil-paragrafu 1 m’għandhiex tintuża mill-awtoritajiet tal-Parti li tkun irċevietha għal skopijiet oħra ħlief għal dawk li għalihom tkun ġiet ipprovduta mingħajr il-permess espliċitu tal-persuna jew l-awtorità li tkun ipprovdietha. 4. Ħlief bil-permess ċar tal-persuna jew tal-awtorità li tkun ipprovdietha, l-informazzjoni msemmija fil-paragrafu 1 m’għandhiex tiġi ppubblikata jew żvelata mod ieħor lil xi persuni, ħlief fejn ikun hemm obbligu jew awtorizzazzjoni biex isir dan skont il-liġijiet u r-regolamenti tal-Parti li tkun irċevietha b’rabta ma’ proċeduri legali. Kull fejn ikun possibbli, il-persuna li tkun ipprovdiet l-informazzjoni għandha tiġi nnotifikata b’tali żvelar, minn qabel. 5. Fejn l-awtorità ta’ xi Parti titlob informazzjoni skont id-dispożizzjonijiet ta’ dan il-Kapitolu, hija għandha tinnotifika lill-persuni mitluba, dwar il-possibiltà ta’ żvelar konness ma’ proċeduri legali. 6. Sakemm ma jkunx ipprovdut mod ieħor mill-persuna li tkun ipprovdiet l-informazzjoni, il-Parti li tagħmel it-talba għandha, kull fejn ikun xieraq, tuża l-miżuri kollha disponibbli skont il-liġijiet u r-regolamenti ta’ dik il-Parti, sabiex iżżomm il-kunfidenzjalità tal-informazzjoni u biex tipproteġi l-informazzjoni personali fil-każ ta’ applikazzjonijiet minn terza parti jew awtoritajiet oħra għall-iżvelar tal-informazzjoni kkonċernata. Artikolu 6.9 Tariffi u Ħlasijiet Fir-rigward tat-tariffi u l-ħlasijiet kollha ta’ kwalunkwe natura ħlief id-dazji doganali u l-partiti li huma esklużi mid-definizzjoni ta’ dazju doganali skont l-Artikolu 2.3 (Dazju doganali) imposti b’rabta mal-importazzjoni jew l-esportazzjoni: (a) għandhom jiġu imposti tariffi u ħlasijiet biss għal servizzi pprovduti b’rabta mal-importazzjoni jew l-esportazzjoni inkwistjoni jew għal kwalunkwe formalità meħtieġa sabiex titwettaq tali importazzjoni jew esportazzjoni; (b) it-tariffi u l-ħlasijiet m’għandhomx jaqbżu l-prezz approssimattiv tas-servizz ipprovdut; (c) it-tariffi u l-ħlasijiet m’għandhomx jiġu kkalkulati fuq bażi ad valorem; (d) m’għandhomx jiġu imposti tariffi u ħlasijiet fir-rigward ta’ servizzi konsulari; (e) l-informazzjoni dwar it-tariffi u l-ħlasijiet għandha tiġi ppubblikata fuq mezz magħżul b’mod uffiċjali, u fejn ikun vijabbli u possibbli, fuq websajt uffiċjali. Din l-informazzjoni għandha tinkludi r-raġuni għat-tariffi jew il-ħlas għas-servizz ipprovdut, l-awtorità responsabbli, it-tariffi u l-ħlasijiet li għandhom jiġu applikati, u meta u kif għandu jsir il-ħlas; u (f) m’għandhomx jiġu imposti tariffi u ħlasijiet ġodda jew emendati sakemm tiġi ppubblikata u magħmula faċilment disponibbli informazzjoni skont is-subparagrafu (e). Artikolu 6.10 Spezzjonijiet ta’ Qabel il-Konsenja L-ebda waħda mill-Partijiet m’għandha teħtieġ l-użu ta’ spezzjonijiet ta’ qabel il-konsenja jew l-ekwivalenti tagħhom. Artikolu 6.11 Verifika ta’ Wara r-Rilaxx Kull Parti għandha tipprovdi lill-kummerċjanti l-opportunità li jibbenefikaw mill-applikazzjoni ta’ verifiki effiċjenti ta’ wara r-rilaxx. L-applikazzjoni tal-verifiki ta’ wara r-rilaxx m’għandhiex timponi rekwiżiti jew piżijiet mhux meħtieġa jew mhux ġustifikati fuq il-kummerċjanti. Artikolu 6.12 Evalwazzjoni Doganali Il-Ftehim dwar l-Evalwazzjoni Doganali mingħajr ir-riżervi u l-opzjonijiet previsti fl-Artikolu 20 u l-paragrafi 2 sa 4 tal-Anness III tal-Ftehim dwar l-Evalwazzjoni Doganali, għandu jiġi inkorporat u magħmul parti minn dan il-Ftehim, mutatis mutandis. Artikolu 6.13 Kooperazzjoni Doganali 1. Il-Partijiet għandhom itejbu l-kooperazzjoni ta’ bejniethom fi kwistjonijiet doganali u relatati mad-dwana. 2. Il-Partijiet jintrabtu li jiżviluppaw azzjonijiet ta’ faċilitar tal-kummerċ fi kwistjonijiet doganali filwaqt li jqisu x-xogħol magħmul f’dan ir-rigward minn organizzazzjonijiet internazzjonali. Dan jista’ jinkludi l-ittestjar ta’ proċeduri doganali ġodda. 3. Il-Partijiet jaffermaw l-impenn tagħhom li jiffaċilitaw il-moviment leġittimu ta’ merkanzija u għandhom jiskambjaw kompetenza esperta dwar miżuri sabiex jittejbu l-metodi u l-proċeduri tad-dwana u dwar sistemi kompjuterizzati skont id-dispożizzjonijiet ta’ dan il-Ftehim. 4. Il-Partijiet għandhom jintrabtu li: (a) ifittxu l-armonizzazzjoni tad-dokumentazzjoni u tal-elementi ta’ informazzjoni li jintużaw fil-kummerċ skont standards internazzjonali sabiex jiffaċilitaw il-fluss tal-kummerċ bejniethom fi kwistjonijiet relatati mad-dwana fir-rigward tal-importazzjoni, l-esportazzjoni u t-tranżitu ta’ prodotti; (b) jintensifikaw il-kooperazzjoni bejn il-laboratorji doganali u d-dipartimenti xjentifiċi tagħhom u li jaħdmu lejn l-armonizzazzjoni tal-metodi tal-laboratorji doganali tagħhom; (c) jiskambjaw persunal tad-dwana; (d) jorganizzaw flimkien programmi ta’ taħriġ dwar kwistjonijiet relatati mad-dwana, għall-uffiċjali li jipparteċipaw direttament fi proċeduri doganali; (e) jiżviluppaw mekkaniżmi effettivi sabiex jikkomunikaw mal-komunitajiet kummerċjali u tan-negozju; (f) jassistu safejn ikun prattikabbli lil xulxin fil-klassifikazzjoni tat-tariffi, l-evalwazzjoni u l-istabbiliment tal-oriġini għal trattament b’tariffi preferenzjali tal-prodotti impurtati; (g) jippromwovu infurzar b’saħħtu u effiċjenti tad-drittijiet tal-proprjetà intellettwali mill-awtoritajiet tad-dwana, fir-rigward tal-importazzjonijiet, l-esportazzjonijiet, l-esportazzjonijiet mill-ġdid, it-tranżitu, it-trasbord u proċeduri doganali oħra, u b’mod partikolari fir-rigward tal-prodotti foloz; u (h) itejbu s-sigurtà, waqt li jiffaċilitaw il-kummerċ, ta’ kontejners bil-baħar u kunsinni oħra minn kull post li jiġu impurtati fi, trasbordati minn ġo, jew li jittranżitaw il-Partijiet. Il-Partijiet jaqblu li l-għanijiet tal-kooperazzjoni msaħħa u mwessgħa jinkludu, iżda mhumiex limitati għal: (i) li jaħdmu flimkien sabiex isaħħu l-aspetti relatati mad-dwana sabiex jassiguraw il-katina loġistika tal-kummerċ internazzjonali; u (ii) li jikkoordinaw il-pożizzjonijiet, safejn huwa l-aktar prattikabbli, fi kwalunkwe forum multilaterali fejn jistgħu jiġu mqajma u diskussi b’mod xieraq kwistjonijiet relatati mas-sigurtà tal-kontejners. 5. Il-Partijiet jirrikonoxxu li l-kooperazzjoni teknika bejniethom hija fundamentali sabiex tiġi faċilitata l-osservanza tal-obbligi stipulati f’dan il-Ftehim u sabiex jinkisbu livelli għoljin ta’ faċilitazzjoni tal-kummerċ. Il-Partijiet, permezz tal-amministrazzjonijiet doganali tagħhom, jaqblu li jiżviluppaw programm ta’ kooperazzjoni teknika skont termini maqbula reċiprokament dwar l-ambitu, il-mument u l-prezz tal-miżuri ta’ kooperazzjoni f’oqsma doganali u relatati mad-dwana. 6. Permezz tal-amministrazzjonijiet doganali rispettivi tal-Partijiet u awtoritajiet oħra relatati mal-fruntieri, il-Partijiet għandhom jeżaminaw inizjattivi internazzjonali relevanti dwar l-iffaċilitar tal-kummerċ, inkluż, inter alia, il-ħidma relevanti fid-WTO u fid-WCO, sabiex jiġu identifikati oqsma fejn aktar azzjoni konġunta tista’ tiffaċilita l-kummerċ bejn il-Partijiet u tippromwovi għanijiet multilaterali kondiviżi. Il-Partijiet għandhom jaħdmu flimkien sabiex jistabbilixxu, sa fejn ikun possibbli, pożizzjonijiet komuni f’organizzazzjonijiet internazzjonali fil-qasam tal-iffaċilitar doganali u kummerċjali, b’mod partikolari fid-WTO u fid-WCO. 7. Il-Partijiet għandhom jassistu lil xulxin fl-implimentazzjoni u l-infurzar ta’ dan il-Kapitolu, il-Protokoll dwar id-Definizzjoni tal-"Prodotti li Joriġinaw" u Metodi ta’ Kooperazzjoni Amministrattiva u l-liġijiet u r-regolamenti doganali rispettivi tagħhom. Artikolu 6.14 Assistenza Amministrattiva Reċiproka fi Kwistjonijiet Doganali 1. Il-Partijiet għandhom jipprovdu assistenza amministrattiva reċiproka fi kwistjonijiet doganali b’mod konformi mad-dispożizzjonijiet stipulati fil-Protokoll dwar l-Assistenza Amministrattiva Reċiproka fi Kwistjonijiet Doganali. 2. L-ebda Parti ma tista’ tirrikorri għall-Kapitolu Erbatax (Soluzzjoni ta’ tilwim) taħt dan il-Ftehim għal kwistjonijiet koperti mill-Artikolu 9.1 tal-Protokoll dwar l-Assistenza Amministrattiva Reċiproka fi Kwistjonijiet Doganali. Artikolu 6.15 Punti ta’ Kuntatt Doganali 1. Il-Partijiet għandhom jiskambjaw listi ta’ punti ta’ kuntatt maħtura għal kwistjonijiet li jinqalgħu taħt dan il-Kapitolu u l-Protokoll dwar id-Definizzjoni ta’ "Prodotti li Joriġinaw" u Metodi ta’ Kooperazzjoni Amministrattiva. 2. Il-punti ta’ kuntatt għandhom jippruvaw isolvu kwistjonijiet operattivi koperti b’dan il-Kapitolu permezz ta’ konsultazzjonijiet. Jekk xi kwistjoni ma tkunx tista’ tiġi solvuta permezz tal-punti ta’ kuntatt, din għandha tiġi referuta lill-Kumitat Doganali msemmi f’dan il-Kapitolu. Artikolu 6.16 Kumitat Doganali 1. Il-Kumitat Doganali stabbilit skont l-Artikolu 15.2.1 (Kumitati Speċjalizzati) għandu jassigura l-operat tajjeb ta’ dan il-Kapitolu u l-Protokoll dwar id-Definizzjoni ta’ "Prodotti li Joriġinaw" u Metodi ta’ Kooperazzjoni Amministrattiva u l-Protokoll dwar l-Assistenza Amministrattiva Reċiproka fi Kwistjonijiet Doganali u jeżamina l-kwistjonijiet kollha li jinqalgħu mill-applikazzjoni tagħhom. Għall-kwistjonijiet koperti minn dan il-Ftehim, huwa għandu jirrapporta lill-Kumitat għall-Kummerċ stabbilit skont l-Artikolu 15.1.1. (Kumitat għall-Kummerċ). 2. Il-Kumitat Doganali għandu jkun iffurmat minn rappreżentanti tal-awtoritajiet tad-dwana u awtoritajiet kompetenti oħra tal-Partijiet responsabbli għad-dwana u kwistjonijiet ta’ faċilitar tal-kummerċ, għall-ġestjoni tal-Protokoll dwar id-Definizzjoni ta’ "Prodotti li Joriġinaw" u Metodi ta’ Kooperazzjoni Amministrattiva u l-Protokoll dwar l-Assistenza Amministrattiva Reċiproka fi Kwistjonijiet Doganali. 3. Il-Kumitat Doganali għandu jadotta r-regoli ta’ proċedura tiegħu u jiltaqa’ darba fis-sena, bil-lok tal-laqgħa jalterna bejn il-Partijiet. 4. Fuq talba ta’ xi Parti, il-Kumitat Doganali għandu jiltaqa’ biex jiddiskuti u jipprova jsolvi kwalunkwe differenza li tista’ tinqala’ bejn il-Partijiet fuq kwistjonijiet kif inklużi f’dan il-Kapitolu u l-Protokoll dwar id-Definizzjoni ta’ "Prodotti li Joriġinaw" u Metodi ta’ Kooperazzjoni Amministrattiva u l-Protokoll dwar l-Assistenza Amministrattiva Reċiproka fi Kwistjonijiet Doganali, fosthom il-faċilitazzjoni tal-kummerċ, il-klassifikazzjoni tat-tariffi, l-oriġini tal-prodotti u assistenza amministrattiva reċiproka fi kwistjonijiet doganali, b’mod partikolari marbuta mal-Artikoli 7 u 8 tal-Protokoll dwar l-Assistenza Amministrattiva Reċiproka fi Kwistjonijiet Doganali. 5. Il-Kumitat Doganali jista’ jifformula riżoluzzjonijiet, rakkomandazzjonijiet jew opinjonijiet li huwa jqis neċessarji għall-kisba tal-għanijiet komuni u l-operat sewwa tal-mekkaniżmi stabbiliti f’dan il-Kapitolu u l-Protokoll dwar id-Definizzjoni ta’ "Prodotti li Joriġinaw" u Metodi ta’ Kooperazzjoni Amministrattiva u l-Protokoll dwar l-Assistenza Amministrattiva Reċiproka fi Kwistjonijiet Doganali. KAPITOLU SEBGĦA IL-KUMMERĊ FIS-SERVIZZI, L-ISTABBILIMENT U L-KUMMERĊ ELETTRONIKU TAQSIMA A Dispożizzjonijiet ġenerali Artikolu 7.1 Għan, Ambitu u Kopertura 1. Il-Partijiet, waqt li jaffermaw mill-ġdid id-drittijiet u l-obbligi rispettivi tagħhom skont il-Ftehim tad-WTO, b’dan jistabbilixxu l-arranġamenti meħtieġa għal-liberalizzazzjoni progressiva reċiproka tal-kummerċ fis-servizzi u l-istabbiliment u għall-kooperazzjoni fil-kummerċ elettroniku. 2. Xejn f’dan il-Kapitolu ma għandu jinftiehem li jimponi xi obbligu fir-rigward tal-akkwisti mill-gvern. 3. Dan il-Kapitolu m’għandux japplika għal sussidji jew għotjiet ipprovduti minn xi Parti, inkluż self, garanziji u assigurazzjoni appoġġjati mill-gvern. 4. Konsistenti ma’ dan il-Kapitolu, kull Parti żżomm id-dritt tagħha li tirregola u li ddaħħal regolamenti ġodda sabiex tilħaq għanijiet leġittimi ta’ politika. 5. Dan il-Kapitolu m’għandux japplika għal miżuri li jaffettwaw persuni fiżiċi li jkunu qegħdin ifittxu aċċess għas-suq tax-xogħol ta’ xi Parti, u lanqas ma għandu japplika għal miżuri fir-rigward taċ-ċittadinanza, ir-residenza jew l-impjieg fuq bażi permanenti. 6. Xejn f’dan il-Kapitolu ma għandu jimpedixxi Parti milli tapplika miżuri sabiex tirregola d-dħul ta’ persuni fiżiċi, jew is-soġġorn temporanju tagħhom, fit-territorju tagħha, inklużi dawk il-miżuri li jkunu meħtieġa sabiex iħarsu l-integrità, u jassiguraw il-moviment ordinat ta’ persuni fiżiċi bejn il-fruntieri tagħha, bil-kundizzjoni li tali miżuri ma jkunux applikati b’mod li jħassru jew idgħajfu il-benefiċċji li jingħataw lill-Parti l-oħra skont it-termini ta’ impenn speċifiku f’dan il-Kapitolu u l-Annessi tiegħu. [4] Artikolu 7.2 Definizzjonijiet Għall-finijiet ta’ dan il-Kapitolu: (a) miżura tfisser kwalunkwe miżura minn xi Parti, sew jekk fil-forma ta’ liġi, regolament, regola, proċedura, deċiżjoni, azzjoni amministrattiva jew kwalunkwe forma oħra; (b) miżuri adottati jew miżmuma minn Parti tfisser miżuri meħuda minn: (i) gvernijiet u awtoritajiet ċentrali, reġjonali jew lokali; u (ii) korpi mhux governattivi fl-eżerċizzju ta’ poteri ddelegati minn gvernijiet jew awtoritajiet ċentrali, reġjonali jew lokali; (c) persuna tfisser persuna fiżika jew persuna ġuridika; (d) persuna fiżika tfisser ċittadin tal-Korea jew ta’ wieħed mill-Istati Membri tal-Unjoni Ewropea skont il-leġiżlazzjoni rispettiva tiegħu/tagħha; (e) persuna ġuridika tfisser kwalunkwe entità legali debitament kostitwita jew organizzata mod ieħor skont il-liġi applikabbli, sew jekk tkun għal skopijiet ta’ profitt jew mod ieħor, u sew jekk tkun proprjetà privata jew governattiva, fosthom kwalunkwe korporazzjoni, fond, sħubija, impriża konġunta, proprjetà ta’ persuna waħda jew assoċjazzjoni; (f) persuna ġuridika ta’ Parti tfisser: (i) persuna ġuridika stabbilita skont il-liġijiet ta’ wieħed mill-Istati Membri tal-Unjoni Ewropea jew tal-Korea rispettivament, u li jkollha l-uffiċċju rreġistrat, l-amministrazzjoni ċentrali [5] jew il-post prinċipali tan-negozju tagħha fit-territorju li għalih japplikaw it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, jew tal-Korea rispettivament. Jekk il-persuna ġuridika jkollha biss l-uffiċċju rreġistrat jew l-amministrazzjoni ċentrali tagħha fit-territorju li għalih japplikaw it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea jew tal-Korea, din m’għandhiex titqies bħala persuna ġuridika tal-Unjoni Ewropea jew tal-Korea rispettivament, sakemm ma tkunx involuta f’operazzjonijiet kummerċjali sostantivi [6] fit-territorju li għaliha japplikaw it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea jew tal-Korea rispettivament; jew (ii) fil-każ ta’ stabbiliment skont l-Artikolu 7.9(a), persuna ġuridika li tkun proprjetà ta’ jew ikkontrollata minn persuni fiżiċi tal-Parti tal-UE jew tal-Korea rispettivament, jew minn persuna ġuridika tal-Unjoni Ewropea jew tal-Korea identifikata taħt is-subparagrafu (i) rispettivament. Persuna ġuridika tkun: (i) proprjetà ta’ persuni tal-Parti tal-UE jew tal-Korea jekk iżjed minn 50 fil-mija tal-interess azzjonarju fiha jkun l-proprjetà benefiċjali tal-Parti tal-UE jew tal-Korea rispettivament; (ii) ikkontrollata minn persuni tal-Parti UE jew tal-Korea jekk dawn il-persuni jkollhom is-setgħa li jaħtru l-maġġoranza tad-diretturi tagħha jew li jmexxu legalment b’xi mod ieħor l-azzjonijiet tagħha; (iii) affiljata ma’ persuna oħra meta hija tikkontrolla, jew tkun ikkontrollata, minn dik il-persuna; jew meta hija u l-persuna l-oħra jkunu t-tnejn ikkontrollatai mill-istess persuna; (g) Minkejja s-subparagrafu (f), il-kumpaniji tat-tbaħħir stabbiliti barra l-Parti tal-UE jew il-Korea u kkontrollati minn ċittadini ta’ Stat Membru tal-Unjoni Ewropea jew tal-Korea, rispettivament, għandhom ikunu koperti wkoll b’dan il-Ftehim, jekk il-bastimenti tagħhom ikunu rreġistrati skont il-leġiżlazzjoni rispettiva ta’ dak l-Istat Membru tal-Unjoni Ewropea jew tal-Korea u jtajru l-bandiera ta’ Stat Membru tal-Unjoni Ewropea jew tal-Korea; [7] (h) ftehim ta’ integrazzjoni ekonomika jfisser ftehim li jilliberalizza b’mod sostanzjali l-kummerċ fis-servizzi u l-istabbiliment skont il-Ftehim tad-WTO, b’mod partikolari l-Artikoli V u V bis tal-GATS; (i) servizzi ta’ tiswija u manutenzjoni ta’ inġenji tal-ajru jfissru tali attivitajiet meta jitwettqu fuq inġenju tal-ajru jew parti minnu waqt li jkun qiegħed jiġi irtirat mis-servizz u ma jinkludux l-hekk imsejħa manutenzjoni tal-linja; (j) servizzi ta’ sistemi ta’ riżervazzjoni kompjuterizzata (minn hawn ’il quddiem "CRS") ifissru servizzi pprovduti minn sistemi kompjuterizzati li jinkludu informazzjoni dwar l-iskedi tat-trasportaturi bl-ajru, id-disponibbiltà, in-nollijiet u r-regoli dwar in-nollijiet, li permezz tagħhom jistgħu jsiru riżervazzjonijiet jew jinħarġu biljetti; (k) servizzi ta’ bejgħ u promozzjoni tat-trasport bl-ajru jfissru opportunitajiet għat-trasportatur bl-ajru kkonċernat sabiex ibigħ u jirreklama liberament is-servizzi tat-trasport bl-ajru tiegħu fosthom kull aspett tal-promozzjoni bħalma huma r-riċerka tas-suq, ir-reklamar u d-distribuzzjoni. Dawn l-attivitajiet ma jinkludux l-ipprezzar tas-servizzi tat-trasport bl-ajru, u lanqas il-kundizzjonijiet applikabbli; u (l) fornitur ta’ servizz ifisser kwalunkwe persuna li tforni jew tfittex li tforni servizz, inkluż bħala investitur. Artikolu 7.3 Kumitat dwar il-Kummerċ fis-Servizzi, l-Istabbiliment u l-Kummerċ Elettroniku 1. Il-Kumitat dwar il-Kummerċ fis-Servizzi, l-Istabbiliment u l-Kummerċ Elettroniku stabbilit skont l-Artikolu 15.2.1 (Kumitati Speċjalizzati) għandu jinkludi rappreżentanti tal-Partijiet. Ir-rappreżentant prinċipali tal-Partijiet għall-Kumitat għandu jkun uffiċjal tal-awtorità tagħha responsabbli għall-implimentazzjoni ta’ dan il-Kapitolu. 2. Il-Kumitat għandu: (a) jissorvelja u jivvaluta l-implimentazzjoni ta’ dan il-Kapitolu; (b) jikkunsidra kwistjonijiet li tirreferilu xi Parti fir-rigward ta’ dan il-Kapitolu; u (c) jipprovdi opportunitajiet għall-awtoritajiet relevanti sabiex jiskambjaw informazzjoni dwar miżuri prudenzjali fir-rigward tal-Artikolu 7.46. TAQSIMA B Forniment transkonfinali ta’ servizzi Artikolu 7.4 Ambitu u Definizzjonijiet 1. Din it-Taqsima tapplika għal miżuri tal-Partijiet li jaffettwaw il-forniment transkonfinali tas-setturi tas-servizzi kollha bl-eċċezzjoni ta’: (a) is-servizzi awdjoviżwali [8]; (b) il-kabotaġġ marittimu nazzjonali; u (c) is-servizzi tat-trasport bl-ajru domestiku u internazzjonali, sew jekk skedat kif ukoll jekk mhux skedat, u s-servizzi direttament marbuta mal-eżerċizzju tad-drittijiet tat-traffiku, ħlief: (i) servizzi ta’ tiswija u manutenzjoni ta’ inġenji tal-ajru; (ii) il-bejgħ u l-promozzjoni ta’ servizzi tat-trasport bl-ajru; (iii) servizzi CRS; u (iv) servizzi oħra awżiljari għas-servizzi tat-trasport bl-ajru, bħal servizzi ta’ ground handling, servizzi ta’ kiri ta’ inġenji tal-ajru bl-ekwipaġġ u servizzi ta’ ġestjoni tal-ajruporti. 2. Il-miżuri li jaffettwaw il-forniment transkonfinali ta’ servizzi jinkludu miżuri li jaffettwaw: (a) il-produzzjoni, distribuzzjoni, reklamar, bejgħ u konsenja ta’ servizz; (b) ix-xiri, ħlas jew użu ta’ servizz; (c) l-aċċess għal u l-użu, b’rabta mal-forniment ta’ servizz, ta’ netwerks jew servizzi li jkunu meħtieġa mill-Partijiet li jiġu offruti lill-pubbliku b’mod ġenerali; u (d) il-preżenza fit-territorju ta’ waħda mill-Partijiet, ta’ fornitur ta’ servizz tal-Parti l-oħra. 3. Għall-finijiet ta’ din it-Taqsima: (a) forniment transkonfinali ta’ servizzi huwa definit bħala l-forniment ta’ servizz: (i) mit-territorju ta’ Parti għat-territorju tal-Parti l-oħra; u (ii) fit-territorju ta’ Parti lill-konsumatur tas-servizz tal-Parti l-oħra; (b) servizzi jinkludu kwalunkwe servizzi fi kwalunkwe settur ħlief is-servizzi pprovduti fl-eżerċizzju tal-awtorità governattiva; u (c) servizz ipprovdut fl-eżerċizzju tal-awtorità governattiva jfisser kwalunkwe servizz li la jiġi pprovdut fuq bażi kummerċjali, u lanqas f’kompetizzjoni ma’ fornitur wieħed jew aktar ta’ servizz. Artikolu 7.5 Aċċess għas-Suq 1. Fir-rigward tal-aċċess għas-suq permezz tal-forniment transkonfinali ta’ servizzi, kull Parti għandha tagħti lis-servizzi u lill-fornituri tas-servizzi tal-Parti l-oħra trattament li ma jkunx inqas favorevoli minn dak previst skont it-termini, il-limitazzjonijiet u l-kundizzjonijiet maqbula u speċifikati fl-impenji speċifiċi li jinsabu fl-Anness 7-A. 2. Fis-setturi fejn jittieħdu impenji dwar l-aċċess għas-suq, il-miżuri li ma għandhiex tadotta jew iżżomm Parti fuq il-bażi ta’ sottodiviżjoni reġjonali jew fuq il-bażi tat-territorju sħiħ tagħha, sakemm ma jkunx speċifikat mod ieħor fl-Anness 7-A, huma definiti bħala: (a) limitazzjonijiet fuq in-numru ta’ fornituri tas-servizz, sew jekk ikunu fil-forma ta’ kwoti numeriċi, monopolji, li ma jinkludux il-fornituri ta’ servizzi jew ir-rekwiżit ta’ test tal-ħtiġijiet ekonomiċi; [9] (b) limitazzjonijiet fuq il-valur totali ta’ tranżazzjonijiet ta’ servizzi jew assi fil-forma ta’ kwoti numeriċi jew ir-rekwiżit ta’ test tal-ħtiġijiet ekonomiċi; u (c) limitazzjonijiet fuq in-numru totali ta’ operazzjonijiet ta’ servizz jew fuq il-kwantità totali ta’ produzzjoni ta’ servizz imfissra f’termini tal-unitajiet numeriċi magħżula fil-forma ta’ kwoti jew ir-rekwiżit ta’ test tal-ħtiġijiet ekonomiċi. [10] Artikolu 7.6 Trattament Nazzjonali 1. Fis-setturi fejn l-impenji dwar l-aċċess għas-suq ikunu stabbiliti fl-Anness 7-A u suġġetti għal kwalunkwe kundizzjoni jew kwalifika stipulata fih, kull Parti għandha tagħti lis-servizzi u lill-fornituri tas-servizzi tal-Parti l-oħra, fir-rigward tal-miżuri kollha li jaffettwaw il-forniment transkonfinali ta’ servizzi, trattament mhux inqas favorevoli minn dak li tagħti lis-servizzi u lill-fornituri tas-servizzi simili tagħha stess. 2. Parti tista’ tissodisfa r-rekwiżit tal-paragrafu 1 billi tagħti lis-servizzi u lill-fornituri ta’ servizzi tal-Parti l-oħra, trattament formalment l-istess jew trattament formalment differenti għal dak li tagħti lis-servizzi u lill-fornituri tas-servizzi simili tagħha stess. 3. Trattament formalment l-istess jew formalment differenti għandu jitqies bħala inqas favorevoli jekk huwa jbiddel il-kundizzjonijiet ta’ kompetizzjoni favur is-servizzi jew il-fornituri ta’ servizzi ta’ Parti meta pparagunat mas-servizzi jew il-fornituri ta’ servizzi simili tal-Parti l-oħra. 4. L-impenji speċifiċi meħuda taħt dan l-Artikolu m’għandhomx jiġu interpretati li jeħtieġu li xi Parti tikkumpensa għal kwalunkwe żvantaġġ kompetittiv inerenti li jirriżulta mill-karattru barrani tas-servizzi jew il-fornituri tas-servizzi relevanti. Artikolu 7.7 Listi ta' Impenji 1. Is-setturi liberalizzati minn kull Parti skont din it-Taqsima u, permezz ta' riżervi, il-limitazzjonijiet tal-aċċess għas-suq u t-trattament nazzjonali applikabbli għas-servizzi u għall-fornituri ta' servizzi tal-Parti l-oħra f'dawk is-setturi huma stabbiliti fil-listi ta' impenji inklużi fl-Anness 7-A. 2. L-ebda Parti ma tista’ tadotta miżuri ġodda, jew iżjed diskriminatorji, fir-rigward ta’ servizzi jew fornituri ta’ servizzi tal-Parti l-oħra, meta mqabbla mat-trattament mogħti skont l-impenji speċifiċi meħuda f’konformità mal-paragrafu 1. Artikolu 7.8 Trattament ta’ MFN [11] 1. Fir-rigward ta’ kwalunkwe miżura koperta minn din it-Taqsima li taffettwa l-forniment transkonfinali ta’ servizzi, sakemm ma jkunx ipprovdut mod ieħor f’dan l-Artikolu, kull Parti għandha tagħti lis-servizzi u lill-fornituri ta’ servizzi tal-Parti l-oħra trattament mhux inqas favorevoli minn dak li tagħti lil servizzi u fornituri ta’ servizzi simili ta’ kwalunkwe pajjiż terz fil-kuntest ta’ ftehim ta’ integrazzjoni ekonomika ffirmat wara d-dħul fis-seħħ ta’ dan il-Ftehim. 2. It-trattament li jirriżulta minn ftehim ta’ integrazzjoni ekonomika reġjonali, li jingħata minn xi Parti lis-servizzi u l-fornituri ta’ servizzi ta’ pajjiż terz, għandu jiġi eskluż mill-obbligu tal-paragrafu 1, jekk dan it-trattament jingħata biss taħt impenji settorjali jew orizzontali li għalihom il-ftehim ta’ integrazzjoni ekonomika reġjonali jistipula livell konsiderevolment ogħla ta’ obbligi minn dawk meħuda fil-kuntest ta’ din it-Taqsima kif stipulat fl-Anness 7-B. 3. Minkejja l-paragrafu 2, l-obbligi li joħorġu mill-paragrafu 1 m’għandhomx japplikaw għal trattament mogħti: (a) taħt miżuri li jipprovdu għar-rikonoxximent ta’ kwalifiki, liċenzji jew miżuri prudenzjali skont l-Artikolu VII tal-GATS jew l-Anness tiegħu dwar is-Servizzi Finanzjarji; (b) taħt kwalunkwe ftehim jew arranġament internazzjonali li jirrigwarda kompletament jew fil-parti l-kbira t-tassazzjoni; jew (c) taħt miżuri koperti mill-eżenzjonijiet ta’ MFN elenkati fl-Anness 7-C. 4. Dan il-Kapitolu m’għandux jiġi interpretat bħala li jimpedixxi lil kwalunkwe Parti milli tagħti vantaġġi lil pajjiżi li jmissu magħha bil-għan li tiffaċilita skambji ta’ servizzi li jkunu magħmula kif ukoll ikkunsmati lokalment, limitati għaż-żona tal-fruntiera kontigwa. TAQSIMA C L-istabbiliment Artikolu 7.9 Definizzjonijiet Għall-finijiet ta’ din it-Taqsima: (a) stabbiliment ifisser: (i) il-kostituzzjoni, l-akkwist jew iż-żamma ta’ persuna ġuridika; [12] jew (ii) il-ħolqien jew iż-żamma ta’ fergħa jew uffiċċju rappreżentattiv fit-territorju ta’ Parti għall-iskop li titwettaq attività ekonomika. (b) investitur ifisser kwalunkwe persuna li tfittex li twettaq jew li twettaq attività ekonomika permezz tat-twaqqif ta’ stabbiliment; [13] (c) attività ekonomika tinkludi kwalunkwe attività ta’ natura ekonomika ħlief l-attivitajiet imwettqa fl-eżerċizzju ta’ awtorità governattiva, jiġifieri attivitajiet li la jitwettqu fuq bażi kummerċjali u lanqas f’kompetizzjoni ma’ operatur ekonomiku wieħed jew aktar; (d) sussidjarju ta’ persuna ġuridika ta’ Parti tfisser persuna ġuridika li tkun effettivament ikkontrollata minn persuna ġuridika oħra ta’ dik il-Parti; u (e) fergħa ta’ persuna ġuridika tfisser post tan-negozju li ma jkollux personalità ġuridika li jkollha d-dehra ta’ permanenza, bħalma hija l-estensjoni ta’ korp prinċipali, li jkollu maniġment u jkun materjalment mgħammar sabiex jinnegozja negozju ma’ partijiet terzi sabiex dawn tal-aħħar, għalkemm ikunu jafu li, jekk ikun meħtieġ, se jkun hemm rabta legali mal-korp prinċipali, li l-uffiċċju prinċipali tiegħu jkun f’pajjiż ieħor, ma jkollhomx għalfejn jittrattaw direttament ma’ dan l-korp prinċipali iżda jistgħu jagħmlu n-negozju fil-post tan-negozju li jikkostitwixxi l-estensjoni. Artikolu 7.10 Ambitu Bil-ħsieb li jittejjeb l-ambjent tal-investiment, u b’mod partikolari l-kundizzjonijiet ta’ stabbiliment bejn il-Partijiet, din it-Taqsima tapplika għall-miżuri mill-Partijiet li jaffettwaw l-istabbiliment [14] għall-attivitajiet ekonomiċi kollha bl-eċċezzjoni ta’: (a) il-ħruġ, il-manifattura u l-ipproċessar [15] ta’ materjal nukleari; (b) il-produzzjoni ta’, u l-kummerċ f’armi, munizzjon u materjal tal-gwerra; [16] (c) is-servizzi awdjoviżwali; [17] (d) il-kabotaġġ marittimu nazzjonali; u (e) is-servizzi tat-trasport bl-ajru domestiċi u internazzjonali, sew jekk skedati kif ukoll jekk mhux skedati, u s-servizzi direttament marbuta mal-eżerċizzju tad-drittijiet tat-traffiku, ħlief: (i) servizzi ta’ tiswija u manutenzjoni ta’ inġenji tal-ajru; (ii) il-bejgħ u l-promozzjoni ta’ servizzi tat-trasport bl-ajru; (iii) servizzi CRS; u (iv) servizzi oħra awżiljari għas-servizzi tat-trasport bl-ajru, bħal servizzi ta’ ground handling, servizzi ta’ kiri ta’ inġenji tal-ajru bl-ekwipaġġ u servizzi ta’ ġestjoni tal-ajruporti. Artikolu 7.11 Aċċess għas-Suq 1. Fir-rigward tal-aċċess għas-suq permezz ta’ stabbiliment, kull Parti għandha tagħti lill-istabbilimenti u lill-investituri tal-Parti l-oħra trattament mhux inqas favorevoli minn dak previst skont it-termini, il-limitazzjonijiet u l-kundizzjonijiet maqbula u speċifikati fl-impenji speċifiċi li jinsabu fl-Anness 7-A. 2. Fis-setturi fejn ikunu meħuda impenji dwar l-aċċess għas-suq, il-miżuri li Parti m’għandhiex tadotta jew iżżomm fuq il-bażi ta’ sottodiviżjoni reġjonali jew fuq il-bażi tat-territorju sħiħ tagħha, sakemm ma jkunx speċifikat mod ieħor fl-Anness 7-A, huma definiti bħala: (a) limitazzjonijiet fuq in-numru ta’ stabbilimenti kemm jekk fil-forma ta’ kwoti numeriċi, monopolji, drittijiet esklussivi jew rekwiżiti oħra ta’ stabbiliment bħal test tal-ħtiġijiet ekonomiċi; (b) limitazzjonijiet fuq il-valur totali tat-tranżazzjonijiet jew l-assi fil-forma ta’ kwoti numeriċi jew ir-rekwiżit ta’ test tal-ħtiġijiet ekonomiċi; (c) limitazzjonijiet fuq in-numru totali ta’ operazzjonijiet jew fuq il-kwantità totali ta’ produzzjoni mfissra f’termini ta’ unitajiet numeriċi magħżula fil-forma ta’ kwoti jew ir-rekwiżit ta’ test tal-ħtiġijiet ekonomiċi; [18] (d) limitazzjonijiet fuq il-parteċipazzjoni ta’ kapital barrani f’termini tal-limitu perċentwali massimu fuq l-ishma barranin jew il-valur totali tal-investiment barrani individwali jew kollettiv; (e) miżuri li jillimitaw jew li jeħtieġu tipi speċifiċi ta’ entitajiet legali jew impriżi konġunti li permezz tagħhom investitur tal-Parti l-oħra jista’ jwettaq attività ekonomika; u (f) limitazzjonijiet fuq in-numru totali ta’ persuni fiżiċi, ħlief persunal ewlieni u apprendisti gradwati kif definiti fl-Artikolu 7.17, li jistgħu jiġu impjegati f’settur partikolari jew li investitur jista’ jimpjega u li jkunu neċessarji, jew direttament marbuta, mat-twettiq tal-attività ekonomika fil-forma ta’ kwoti numeriċi jew ir-rekwiżit ta’ test tal-ħtiġijiet ekonomiċi. Artikolu 7.12 Trattament Nazzjonali [19] 1. Fis-setturi inklużi fl-Anness 7-A, u suġġett għal kwalunkwe kundizzjonijiet jew kwalifiki speċifikati fih, fir-rigward tal-miżuri kollha l